EURÓPSKA KOMISIA V Bruseli29. 10. 2019 COM(2019) 549 final SPRÁVA KOMISIE EURÓPSKEMU PARLAMENTU A RADE o činnostiach Nadácie IFRS, skupiny EFRAG a rady PIOB v roku 2018 a o výsledkoch programu Únie



1.Účel a rozsah správy Podľa nariadenia Európskeho parlamentu a Rady č. 258/2014 , ktorým sa ustanovuje program Únie určený na podporu osobitných činností v oblasti finančného výkazníctva a auditu, zmeneného nariadením 2017/827 Komisia musí pripraviť výročnú správu o činnostiach prijímateľov programu. Cieľom tohto programu Únie je zlepšovať podmienky efektívneho fungovania vnútorného trhu podporovaním transparentného a nezávislého vypracúvania kvalitných medzinárodných štandardov finančného výkazníctva a auditu. Táto správa sa týka činností Nadácie pre medzinárodné štandardy finančného výkazníctva (International Financial Reporting Standards Foundation, IFRSF), Európskej poradnej skupiny pre finančné výkazníctvo (European Financial Reporting Advisory Group, EFRAG) a Rady pre dohľad nad verejným záujmom (Public Interest Oversight Board, PIOB) v roku 2018. V prípade potreby sa na účely tejto správy uvádzajú aj niektoré udalosti z roku 2019. V nadväznosti na Stolojanovu správu a v súlade s odôvodnením 9 nariadenia, ktorým sa mení nariadenie č. 258/2014, sa tu uvádza aj posúdenie Komisie týkajúce sa riadenia týchto troch orgánov, a to najmä z hľadiska predchádzania konfliktu záujmov, transparentnosti, rôznorodosti odborníkov, rôznorodosti financovania, verejnej zodpovednosti a prístupu verejnosti k dokumentom Napokon v prílohe k tejto správe sa podľa článku 9 ods. 8 nariadenia č. 258/2014 uvádza posúdenie plnenia programu financovania na obdobie 2014 – 2019. 1.1.Štruktúra správy Správa má túto štruktúru: ·Oddiel 2: Nadácia pre medzinárodné štandardy finančného výkazníctva – poskytuje prehľad činností nadácie a posúdenie jej riadenia v roku 2018; ·Oddiel 3: Európska poradná skupina pre finančné výkazníctvo – poskytuje prehľad o činnostiach skupiny EFRAG a posúdenie jej riadenia v roku 2018; ·Oddiel 4: Rada pre dohľad nad verejným záujmom – poskytuje prehľad činností rady PIOB a posúdenie jej riadenia v roku 2018; ·Oddiel 5: Závery – obsahuje súhrn záverov, pokiaľ ide o relevantnosť programu financovania; ·Príloha: Predbežné hodnotenie programu – obsahuje posúdenie Komisie týkajúce sa pokroku programu financovania pri plnení jeho cieľov v období 2014 – 2019. 2.Nadácia pre medzinárodné štandardy finančného výkazníctva 2.1.Prehľad činností Nadácie IFRS 2.1.1.Stanovovanie štandardov Prehľad činností Rady pre medzinárodné účtovné štandardy (International Accounting Standards Board, IASB) zameraných na stanovovanie štandardov vrátane práce Výboru pre interpretáciu IFRS (IFRS Interpretations Committee, IFRIC) a prebiehajúcich schvaľovacích postupov je uvedený v dodatku 1 tejto správy. V roku 2018 uskutočnila Nadácia IFRS významné informačné aktivity na podporu a monitorovanie vykonávania štandardu IFRS 17 Poistné zmluvy. V novembri 2018 rada IASB posúdila komplexný zoznam prevádzkových problémov vyplývajúcich z vykonávania štandardu a rozhodla sa zvážiť prípadné zmeny na uľahčenie uplatňovania. Rada sa predbežne rozhodla odložiť dátum uplatňovania štandardu IFRS 17 z 1. januára 2021 na 1. januára 2022 a predĺžiť nepovinný odklad štandardu IFRS 9 udelený poisťovaciemu odvetviu. V júni 2019 bol zverejnený konzultačný dokument s cieľom dokončiť revidovaný štandard do polovice roku 2020. Schvaľovací postup EÚ týkajúci sa štandardu IFRS 17 bol medzitým pozastavený. 2.1.2.Výskumné projekty

V nadväznosti na konzultáciu vykonanú v roku 2015 je cieľom pracovného plánu rady IASB na roky 2017 – 2021 zlepšiť a podporovať existujúce štandardy, presadzovať lepšiu komunikáciu a podporovať vykonávanie. V súvislosti so svojím projektom „Lepšia komunikácia“ pokračovala rada IASB v roku 2018 v rokovaniach o možných zlepšeniach štruktúry a obsahu základných účtovných výkazov so zameraním na výkaz ziskov a strát. V rámci preskúmania požiadaviek IFRS na zverejňovanie rada navrhla zmenu s cieľom zlepšiť relevantnosť uplatnením zásady významnosti a uskutočnila dve nové iniciatívy vrátane preskúmania požiadavky dvoch existujúcich štandardov na zverejňovanie na úrovni jednotlivých štandardov. Rada IASB dokončila poimplementačné preskúmanie štandardu IFRS 13 Oceňovanie reálnou hodnotou, pričom dospela k záveru, že štandard zlepšil finančné výkazníctvo bez toho, aby vznikli veľké nezrovnalosti vo vykonávaní alebo nečakané náklady. V súlade s listom s pripomienkami od skupiny EFRAG sa rada IASB rozhodla zahrnúť štandard IFRS 13 do rozsahu uvedeného preskúmania požiadavky na zverejňovanie na úrovni jednotlivých štandardov. V roku 2018 rada spustila nový projekt s cieľom posúdiť vplyv reformy referenčných hodnôt úrokových sadzieb na účtovanie zabezpečenia. V máji 2019 uverejnila rada IASB konzultačný dokument, v ktorom sa zaoberala vplyvom na postup účtovania existujúcich zabezpečovacích vzťahov. V druhom kroku projektu sa zohľadnia dôsledky nahradenia referenčných hodnôt úrokových sadzieb. Rada IASB takisto uskutočnila nový výskumný projekt v oblasti ťažobných činností, aby zvážila možnú aktualizáciu existujúceho štandardu IFRS 6. Okrem toho rada IASB uskutočnila verejné konzultácie o navrhovaných zlepšeniach štandardu IAS 32 Finančné nástroje s cieľom objasniť rozdiel medzi finančnými záväzkami a vlastným imaním (Finančné nástroje s charakterom vlastného imania). V rámci opatrení nadväzujúcich na poimplementačné preskúmanie štandardu IFRS 3 Podnikové kombinácie sa rada napokon rozhodla preskúmať možné zjednodušenia účtovania goodwillu a cielené zlepšenia testu na zníženie hodnoty. S cieľom zohľadniť dôsledky nových štandardov a zmien Nadácia IFRS nakoniec aktualizovala taxonómiu IFRS. 2.1.3.Revidovaný koncepčný rámec V marci 2018 vydala rada IASB revidovaný koncepčný rámec pre finančné výkazníctvo. Hlavné zmeny boli načrtnuté vo výročnej správe Komisie o činnostiach Nadácie IFRS za rok 2017. Koncepčný rámec poskytuje rade IASB nezáväzné usmernenia, ako vypracúvať štandardy IFRS, a pomáha zostavovateľom a audítorom pri interpretácii existujúcich štandardov. Európska únia ho neprijala, keďže v štandarde IAS 1 Prezentácia účtovnej závierky sa už predpokladá, že výsledkom uplatňovania medzinárodných účtovných štandardov a interpretácie […] s prípadným dodatočným zverejnením je účtovná závierka, ktorá podáva verný obraz. V roku 2003 preto Európska komisia usúdila, že schválenie koncepčného rámca nie je potrebné. 2.2.Všeobecné zásady, podľa ktorých boli vypracované nové štandardy 2.2.1.Všeobecné zásady Požiadavky riadneho procesu rady IASB sú uvedené v príručke riadneho procesu. Na jej uplatňovanie v praxi dohliada špeciálny výbor správcov známy ako Výbor pre dohľad nad riadnym procesom (Due Process Oversight Committee, DPOC). V roku 2018 zostali požiadavky riadneho procesu nezmenené. V novembri 2017 sa však Výbor pre dohľad nad riadnym procesom podujal vykonať preskúmanie príručky riadneho procesu s predpokladaným dokončením do roku 2020. Preskúmanie zahŕňa zohľadnenie vývoja v rámci procesu analýzy účinkov. S cieľom prekonzultovať navrhované zmeny bol v apríli 2019 uverejnený konzultačný dokument. V rámci jednej zmeny zahrnutej do konzultačného dokumentu sa navrhuje, aby sa rade IASB umožnilo uverejniť vysvetľujúce materiály, ktoré budú riešiť otázky týkajúce sa vykonávania vyplývajúce z vydaného štandardu, ale ešte pred dátumom uplatňovania. Cieľom je podporiť konzistentné vykonávanie pred dátumom účinného uplatňovania. 2.2.2.Riadny proces, analýza účinkov a osobitné zohľadňovanie obchodných modelov, dôsledkov pre hospodárske transakcie, zložitosti, krátkodobosti a nestálosti V roku 2018 nebol vydaný žiadny významný štandard, v ktorom by sa požadovalo uverejnenie samostatnej správy o analýze účinkov. V uvedenom konzultačnom dokumente z roku 2019 týkajúcom sa príručky riadneho procesu sa navrhuje, aby sa príručka riadneho procesu nadácie zmenila tak, aby sa zdôraznilo, že analýzy účinkov rady IASB by sa mali zameriavať na zlepšenie finančného výkazníctva, v ktorom sa zohľadnia náklady na vykonávanie a zároveň aj to, ako môže zvýšená transparentnosť ovplyvniť finančnú stabilitu. V konzultačnom dokumente sa takisto navrhuje, aby bola analýza účinkov prítomná v celom procese stanovovania štandardov. Pokiaľ ide o širšie hospodárske vplyvy nových požiadaviek na finančné výkazníctvo, v navrhovaných zmenách sa zdôrazňuje, že kvantitatívne posúdenia sú vo všeobecnosti nevykonateľné, ale že rada môže v prípade potreby posúdiť konkrétne hospodárske vplyvy. Tento návrh na zmenu nespĺňa v plnej miere očakávanie vyjadrené Európskou komisiou ako členom monitorovacej rady, keďže možno dostatočne nepreklenie medzeru medzi obmedzeným rozsahom posudzovania vplyvu zo strany rady IASB a kritériami schvaľovania týkajúcimi sa európskeho verejného blaha stanovenými v nariadení o medzinárodných účtovných normách (IAS). 2.3.Riadenie, integrita a zodpovednosť 2.3.1.Prehľad Nadácia IFRS je podľa všeobecného zákona o obchodných spoločnostiach štátu Delaware (Spojené štáty) nezisková spoločnosť a v Spojenom kráľovstve pôsobí ako zámorská spoločnosť. Voľba právneho subjektu zo Spojených štátov bola motivovaná úvahami o daniach v čase, keď podstatná časť finančných prostriedkov a podpory pochádzala od zainteresovaných strán zo Spojených štátov. Vzhľadom na toto právne postavenie môže nadácia podliehať ktorejkoľvek jurisdikcii na svete, pričom sa na ňu stále vzťahujú výhody postavenia neziskovej spoločnosti v Spojených štátoch a daňové zmluvy USA s viacerými jurisdikciami. Nadáciu IFRS riadi správna rada pozostávajúca z 22 správcov kolektívne zodpovedných za všeobecný dohľad nad radou IASB a menovanie jej členov. V roku 2018 sa správcovia stretli trikrát. Menovanie správcov podlieha rozdeleniu podľa geografického pôvodu a predchádzajúcemu schváleniu monitorovacou radou, ktorá má zabezpečovať prepojenie s orgánmi verejnej moci. Európska komisia je členom monitorovacej rady. Monitorovacia rada sa v roku 2018 stretla dvakrát. Rada IASB má 14 členov menovaných správcami na základe požiadaviek geografickej vyváženosti. Členovia rady IASB sa menujú na obdobie piatich rokov s možnosťou jedného obnovenia. Rada IASB je zodpovedná za stanovovanie štandardov. V roku 2018 zasadala jedenásťkrát. Správcovia takisto menujú 14 členov Výboru pre interpretáciu IFRS (IFRIC), ktorého úlohou je interpretácia uplatňovania štandardov IFRS a poskytovanie usmernení v otázkach finančného výkazníctva. Poradná rada IFRS okrem toho poskytuje fórum, na ktorom sa zúčastňujú organizácie a jednotlivci. Jej členov menujú správcovia, pričom rada IASB s ňou konzultuje pri rozhodnutiach týkajúcich sa dôležitých projektov. 2.3.2.Pravidlá transparentnosti Zasadnutia rady IASB a Výboru pre interpretáciu IFRS sú prístupné verejnosti, programy sa zverejňujú a zasadnutia sa dajú sledovať prostredníctvom internetového vysielania. Pokiaľ ide o registre transparentnosti, od decembra 2019 bude Nadácia IFRS každý štvrťrok uverejňovať register stretnutí so zainteresovanými stranami. Register bude zahŕňať všetky stretnutia členov rady IASB s externými stranami v trvaní viac ako 30 minút vrátane osobných, internetových a telefonických stretnutí. 2.3.3.Zastupovanie zainteresovaných strán

V nadväznosti na „preskúmanie štruktúry a účinnosti správcami“ z roku 2015 by geografické rozloženie správcov malo odzrkadľovať zastúpenie svetových kapitálových trhov a riadiť sa požiadavkou geografickej vyváženosti, aby sa zachovalo rovnocenné zastúpenie Ázie a Oceánie, Európy a Ameriky. V stanovách Nadácie IFRS sa vyžaduje vymenovanie šiestich správcov z každého z uvedených troch regiónov, jedného správcu z Afriky a troch správcov z ktorejkoľvek oblasti pod podmienkou, že zostane zachovaná celková geografická vyváženosť. Podobne sa na základe kritérií vymenovania členov rady IASB vyžaduje, aby boli vymenovaní štyria členovia z každého regiónu, jeden člen z Afriky a jeden člen z ktorejkoľvek oblasti. K 31. decembru 2018 zahŕňala poradná rada IFRS 46 organizácií so 48 individuálnymi členmi. Európska komisia sa zúčastňuje ako pozorovateľ. V októbri 2018 bol za predsedu Nadácie IFRS vymenovaný pán Erkki Liikanen. 2.3.4.Zodpovednosť voči Európskemu parlamentu V súlade s nariadením 2017/827 by sa mal Európskemu parlamentu poskytovať úplný prehľad o vývoji IFRS. Každoročná výmena názorov medzi Výborom Európskeho parlamentu pre hospodárske a menové veci (ECON), predsedom rady IASB pánom Hoogervorstom a predsedom správcov Nadácie IFRS pánom Pradom sa konala 19. – 20. marca 2018. Výbor pre hospodárske a menové veci (ECON) uskutočnil každoročnú výmenu názorov aj 26. februára 2019, pričom páni Hoogervorst a Liikanen na nej podali správu o prebiehajúcich zmenách štandardu IFRS 17 Poistné zmluvy, ako aj o zapojení Nadácie IFRS do podávania správ o udržateľnosti a daňovej transparentnosti. Nadácia IFRS konzultovala otázku daní s monitorovacou radou pre podávanie správ o daniach podľa jednotlivých krajín (Country by Country Reporting, CBCR) a dospela k záveru, že zavedenie dodatočných požiadaviek na povinné zverejňovanie informácií o daňovej transparentnosti nemá celosvetovo dostatočne širokú politickú podporu. Rada IASB je však ochotná zvážiť zverejňovanie informácií o daňových stratégiách ako súčasť prebiehajúceho projektu revízie a aktualizácie nezáväzného vyhlásenia o postupe týkajúceho sa komentára manažmentu, ktoré poskytuje kontext pre výklad účtovných závierok. V tejto súvislosti prijala Komisia v apríli 2016 ambicióznejší legislatívny návrh týkajúci sa zverejňovania informácií o dani z príjmov veľkých nadnárodných spoločností, ktorý sa nazýva aj podávanie správ o daniach podľa jednotlivých krajín. Cieľom návrhu bolo zabezpečiť, aby veľké nadnárodné spoločnosti s príjmami nad 750 miliónov EUR uverejňovali svoje platby dane z príjmov právnických osôb, pričom údaje by boli rozčlenené podľa jednotlivých krajín. Európsky parlament schválil svoju prvú pozíciu 27. marca 2019. Európska rada však pozíciu zatiaľ neprijala. Podobne pán Hoogervorst v rámci výmen názorov uviedol, že ciele politiky udržateľnosti majú širší záber než finančné výkazníctvo a bolo by lepšie riešiť ich prostredníctvom finančných stimulov alebo daní než prostredníctvom zverejňovania informácií. Zdôraznil však, že vplyv otázok udržateľnosti na budúce výnosy spoločností by sa zohľadnil aj v rámci nezáväzného vyhlásenia o postupe týkajúceho sa komentára manažmentu. Komisia preskúma, či by sa v oblasti stanovovania štandardov mali zvážiť alternatívne opatrenia. Predovšetkým sa Komisia v rámci svojho akčného plánu o financovaní udržateľného rastu zaviazala posúdiť spoľahlivosť požiadaviek na podávanie správ o udržateľnosti zakotvených v smernici o nefinančných informáciách v kontexte kontroly vhodnosti právnych predpisov EÚ týkajúcich sa verejného podnikového výkazníctva. V závislosti od svojich zistení môže Komisia zvážiť nové iniciatívy na zvýšenie transparentnosti podnikov v otázkach udržateľnosti a vytvárania dlhodobých hodnôt. Okrem toho Komisia v roku 2019 doplnila nezáväzné usmernenia k zverejňovaniu nefinančných informácií o usmernenia týkajúce sa podávania správ súvisiacich s klímou tak, aby zahŕňali odporúčania pracovnej skupiny pre finančné informácie súvisiace s klímou v rámci Rady pre finančnú stabilitu. 2.3.5.Predchádzanie konfliktu záujmov Správcovia Nadácie IFRS sa menujú na trojročné obdobie s možnosťou jedného obnovenia a musia sa zaviazať, že budú konať vo verejnom záujme. Na žiadosť monitorovacej rady bola v roku 2018 zrevidovaná politika v oblasti konfliktu záujmov. Zavádza sa v nej zásada, podľa ktorej správca a člen monitorovacej rady nemôžu byť zamestnancami tej istej organizácie. Zároveň umožňuje predsedovi správcov, aby sa od tejto zásady za výnimočných okolností odchýlil. Len traja členovia rady IASB môžu byť členmi na čiastočný úväzok. Od členov rady na plný úväzok sa v stanovách Nadácie IFRS vyžaduje, aby ukončili všetky pracovnoprávne vzťahy a väzby, ktoré by mohli ovplyvniť ich nezávislosť. Nepovoľuje sa ani vyslanie zamestnávateľom, ani právo na opätovný nástup k bývalému zamestnávateľovi. 2.3.6.Rozdelenie finančných prostriedkov V roku 2018 poskytla Európska únia Nadácii IFRS grant vo výške 4,7 mil. EUR, čo predstavuje 18,5 % celkových získaných finančných prostriedkov. Vykázané príspevky sa v roku 2018 znížili o 10,6 % (9,7 % po zohľadnení vplyvu kolísania výmenných kurzov). Pod najvýznamnejší vývoj sa podpísali medzinárodné audítorské siete (– 32 %), Čína (+ 25 %) a Spojené štáty (– 13 %). Rozčlenenie financovania podľa hlavných geografických oblastí je uvedené v dodatku 2. Poukazuje sa v ňom predovšetkým na to, že napriek rovnakému zastúpeniu EÚ a USA v správnej rade (po šiestich správcoch) a v rade IASB (po štyroch členoch rady) oblasť Severnej a Južnej Ameriky prispieva na financovanie nadácie prostriedkami len do výšky 6 %, pričom v prípade Európy je to 35,7 % a v prípade Ázie a Oceánie 32,7 % celkových príspevkov. Relatívny podiel rozpočtu a členských štátov EÚ sa v porovnaní s rokom 2017 zvýšil (z 32,4 % na 35,7 %). Pokles vo vykazovaných príspevkoch z medzinárodných audítorských sietí bol čiastočne vyvážený obchodnou dohodou, ktorá viedla k zvýšeniu príjmov z licencií. Nadácia IFRS vykázala čistý prebytok vo výške 2,9 mil. GBP. Celkový nerozdelený prebytok k 31. decembru 2018 predstavoval 34,4 mil. GBP. 3.Európska poradná skupina pre finančné výkazníctvo 3.1.Prehľad činností skupiny EFRAG 3.1.1.Schvaľovacie činnosti

Hlavnou úlohou EFRAG je radiť Európskej komisii, či nové alebo revidované štandardy IFRS spĺňajú kritériá schvaľovania stanovené v nariadení o IAS o uplatňovaní medzinárodných účtovných štandardov. Tieto kritériá by mali zahŕňať zachovanie požiadavky „pravdivého a verného obrazu“ a európskeho verejného blaha. Skúšky v praxi, posúdenia vplyvu a informačné aktivity tvoria významnú súčasť práce skupiny EFRAG týkajúcej sa schvaľovania, pokiaľ ide o posudzovanie, či má štandard priaznivý vplyv na európske verejné blaho. V roku 2018 bola skupina EFRAG aktívna v súvislosti s odporúčaním na schválenie IFRS 17 Poistné zmluvy. Vykonala významnú analýzu predpokladaného vplyvu IFRS 17 pozostávajúcu z rozsiahlej prípadovej štúdie s 11 poisťovateľmi, zjednodušenej prípadovej štúdie so 49 poisťovateľmi a podrobného informačného prieskumu medzi používateľmi. EFRAG si okrem toho objednala ekonomickú štúdiu s cieľom získať ekonomickú analýzu v takých oblastiach, ako sú trendy v odvetviach, potenciálny vplyv na hospodársku súťaž pre kapitál a zákazníkov a potenciálny vplyv na ponuku produktov a služieb zo strany poisťovateľov. Táto štúdia prispieva k analýze vplyvu skupiny EFRAG. V októbri 2018 prijal Európsky parlament návrh uznesenia o IFRS 17, v ktorom boli vyjadrené určité obavy týkajúce sa širších vplyvov IFRS 17 na finančnú stabilitu, dlhodobé investície a európsky poistný trh a zdôraznil konkrétne technické otázky, ktoré treba pri odporúčaní na schválenie zohľadniť. Skupina EFRAG začlenila otázky, ktoré Parlament identifikoval, do svojho pracovného plánu, aby boli považované za súčasť návrhu odporúčania na schválenie. V pôvodnom časovom rozvrhu skupiny EFRAG sa vyžadovalo, aby sa Komisii poskytlo odporúčanie do konca roku 2018, ale projekt odvtedy nabral iný smer. Prípadová štúdia a informačné aktivity skupiny EFRAG odhalili niekoľko obáv a dozorná rada skupiny EFRAG sa rozhodla napísať rade IASB, aby zdôraznila niektoré aspekty IFRS 17, ktoré si podľa názoru skupiny EFRAG zasluhujú ďalšie zváženie. Odvtedy sa IASB predbežne rozhodla zmeniť štandard a v júni 2019 vydala konzultačný dokument s cieľom riešiť niektoré obavy, ktoré odhalila skupina EFRAG. EFRAG prijala návrh svojho listu s pripomienkami v júli 2019 a začala verejné konzultácie s cieľom zhromaždiť názory európskych zainteresovaných strán. V návrhu listu s pripomienkami sa osobitne zdôrazňuje, že prechodné požiadavky IFRS 17 a úroveň agregácie uplatňovaná pri oceňovaní poistných zmlúv stále spôsobujú významné problémy týkajúce sa prevádzky. Obidve obavy boli identifikované v návrhu uznesenia Európskeho parlamentu o IFRS 17 z roku 2018. V priebehu roku 2018 sa skupina EFRAG zúčastnila na konzultačnom procese rady IASB a po verejných konzultáciách ku všetkým návrhom rady IASB vydala listy s pripomienkami (konzultačné dokumenty a dokumenty na rokovanie). V júni 2019 vydala skupina EFRAG svoj posledný list s pripomienkami k reforme referenčnej úrokovej sadzby, v ktorom zdôraznila naliehavosť riešenia jej dôsledkov na vzťahy účtovania zabezpečenia s cieľom umožniť včasné schvaľovanie zo strany Európskej únie. Medzi ďalšie oblasti záujmu patrili projekty IASB týkajúce sa Činností regulovaných sadzbami a Základných účtovných výkazov. 3.1.2.Ďalšie žiadosti o technické poradenstvo V nadväznosti na uznesenie Európskeho parlamentu o IFRS 9 a na základe žiadosti Komisie zvážiť možné účinky IFRS 9 na dlhodobé investície do kapitálových nástrojov (ktoré sa zdôraznili aj v akčnom pláne Komisie Financovanie udržateľného rastu) EFRAG zverejnila dokument na rokovanie Kapitálové nástroje – zníženie hodnoty a recyklácia na účely verejných konzultácií. EFRAG tiež vykonala preskúmanie akademickej literatúry o IFRS 9 a dlhodobých investíciách. V novembri 2018 poskytla EFRAG svoje poradenstvo týkajúce sa účtovania kapitálových nástrojov podľa IFRS 9 so záverom, že nezhromaždila dostatok dôkazov o škodlivom vplyve na rozhodnutia o (dlhodobých) kapitálových investíciách na to, aby mohla v krátkom čase odporučiť zmenu štandardu. EFRAG však začala pracovať aj na druhej žiadosti Komisie o preskúmanie možných alternatívnych účtovných postupov na oceňovanie reálnou hodnotou pre dlhodobé investičné portfóliá kapitálových nástrojov a nástrojov kapitálového typu. Na žiadosť Komisie a v súlade s časovým plánom stanoveným v akčnom pláne na financovanie udržateľného rastu z marca 2018 zriadila EFRAG Európske laboratórium pre podnikové výkazníctvo v rámci skupiny EFRAG (ďalej len „európske laboratórium“). Európske laboratórium je navrhnuté tak, aby stimulovalo inovácie v podnikovom výkazníctve prostredníctvom výmeny osvedčených postupov. Riadiaca skupina pre európske laboratórium mala svoje prvé zasadnutie v novembri 2018 a potvrdila prvý projekt týkajúci sa vykazovania v súvislosti s klímou. Na základe výzvy pre uchádzačov z decembra bola zriadená prvá projektová pracovná skupina pre vykazovanie v súvislosti s klímou a svoju činnosť začala vo februári 2019. Rozhodnutie o pridaní projektu do programu európskeho laboratória prijíma riadiaca skupina pre európske laboratórium, pričom prihliada na príspevky zainteresovaných strán do verejných konzultácií uverejnených v júli s konečným termínom 30. septembra 2019. 3.1.3.Výskumné činnosti V roku 2018 EFRAG uskutočnila verejné konzultácie o svojom výskumnom programe s cieľom zabezpečiť, aby EFRAG realizovala výskumné projekty, ktoré sú pre Európu najrelevantnejšie. Verejné konzultácie poskytli pohľad na priority európskych zainteresovaných strán pre túto podstatnú časť činností skupiny EFRAG. Na základe týchto konzultácií spustila EFRAG na konci roku 2018 tri nové výskumné projekty s názvom Lepšie informácie o nehmotnom majetku, Kryptoaktíva a Variabilné a podmienené platby. V rámci svojej výskumnej činnosti uverejnila EFRAG aj dokument na rokovanie Nevýmenné prevody: úloha pre spoločenský prínos? a pokročila v práci na dôchodkových plánoch s podporou poradnej skupiny pre dôchodkový plán. EFRAG prostredníctvom svojej akademickej komisie a akademickej siete posilnila spoluprácu s akademickými pracovníkmi. Pokiaľ ide o vplyv skupiny EFRAG v rokovaniach o medzinárodných štandardoch finančného výkazníctva, treba uviesť, že pred dokumentom na rokovanie IASB Finančné nástroje s charakteristikami vlastného imania (FICE) vykonal sekretariát EFRAG pilotnú analýzu počiatočnej fázy, ktorá nasledovala po jeho výzve, že analýzy vplyvu by sa mali vykonávať v priebehu procesu stanovovania štandardov, a nie iba na konci. EFRAG v rámci konzultácií o návrhu listu s pripomienkami uskutočnila rozsiahly informačný prieskum so subjektmi stanovujúcimi vnútroštátne štandardy a informačný prieskum orientovaný na používateľov s cieľom posúdiť širšie účinky a potenciálne nezamýšľané následky zmien pravidiel týkajúcich sa vykazovania FICE, aby sa znížilo riziko problémov, ktoré sa objavia vo fáze schvaľovania, ak by IASB pristúpila k štandardu. Sekretariát EFRAG uverejnil koncom februára 2019 pracovný dokument o analýze v počiatočnom štádiu. 3.2.Riadenie, transparentnosť a verejná zodpovednosť 3.2.1.Riadenie EFRAG v nadväznosti na odporúčanie Maystadtovej správy Reforma riadenia skupiny EFRAG, ktorá bola vykonaná 31. októbra 2014, zvýšila legitimitu a reprezentatívnosť tejto organizácie a vyústila do súdržnejšieho postupu pre zapojenie EÚ do procesu stanovovania štandardov rady IASB. Reforma riadenia sa dokončila v júli 2016, keď valné zhromaždenie skupiny EFRAG po nominácii Komisiou a na základe schválenia Európskym parlamentom a Radou vymenovalo Jeana-Paula Gauzèsa, bývalého poslanca Európskeho parlamentu, za predsedu dozornej rady skupiny EFRAG. Mandát pána Gauzèsa sa obnovil na ďalšie trojročné obdobie, ktoré sa začína 1. júla 2019. Európske orgány dohľadu a Európska centrálna banka sa rozhodli byť oficiálnymi pozorovateľmi s právom vystúpiť v dozornej rade skupiny EFRAG. Ich názory sa po príchode do pozícií v skupine EFRAG dôsledne zohľadňovali a významným spôsobom prispeli k analýze vplyvu skupiny EFRAG, zvlášť v oblasti finančnej stability. Treba zdôrazniť, že dozorná rada skupiny EFRAG v roku 2018 dosiahla všetky svoje závery na základe konsenzu bez toho, aby bolo nutné hlasovať. V roku 2017 došlo k prvej rotácii dozornej rady skupiny EFRAG a bola vymenovaná nová dozorná rada. V duchu Maystadtovej správy sa vytvorilo pozorovateľské kreslo pre európske organizácie zastupujúce súkromných investorov („koncových používateľov“). Dozorná rada skupiny EFRAG každoročne pod dohľadom valného zhromaždenia skupiny EFRAG vykonáva hodnotenie výkonnosti a efektívnosti svojich vlastných členov. Hodnotenie z roku 2018, ktoré zahŕňalo rôzne strategické otázky a otázky týkajúce sa riadenia a prevádzky, preukázalo, že nová riadiaca štruktúra funguje celkovo dobre, vďaka čomu sa zvýšila dôveryhodnosť tejto organizácie. Bolo prijatých niekoľko odporúčaní, ktorých cieľom je v budúcnosti ešte viac zlepšiť efektívnosť činností skupiny EFRAG. V roku 2017 poverila EFRAG nezávislú agentúru FleishmanHillard vykonaním auditu v súvislosti s tým, ako externé zainteresované strany vnímajú viditeľnosť a efektívnosť skupiny EFRAG. V ich záverečnej správe uverejnenej v marci 2018 sa potvrdil pozitívny vplyv práce skupiny EFRAG na zainteresované strany, pokrok v oblasti zviditeľnenia a dôveryhodnosti skupiny EFRAG, ktorý dosiahol komunikačný tím zriadený pod vedením predsedu dozornej rady skupiny EFRAG, a viditeľnosť sa označila za jednu z oblastí pre neustále zlepšovanie. Pokiaľ ide o potenciálnu situáciu konfliktu záujmov, nespomínajú sa žiadne problémy. V rámci vnútorných predpisov skupiny EFRAG sa stanovujú požiadavky týkajúce sa konfliktov záujmov a dozorná rada skupiny EFRAG uplatňuje politiku v oblasti konfliktu záujmov pre členov dozornej rady, ktorá je uverejnená na webovom sídle skupiny EFRAG. Cieľom uvedenej politiky je zabezpečiť dôveryhodnosť skupiny EFRAG ako organizácie konajúcej v európskom verejnom záujme. Účelom uvedenej politiky je predísť situáciám, pri ktorých môže dôjsť ku konfliktom záujmov alebo ktoré sa môžu vnímať ako konflikt záujmov, ktoré by: odrádzali od slobodnej diskusie; viedli k rozhodnutiam alebo opatreniam, ktoré nie sú v najlepšom záujme širokej európskej verejnosti alebo skupiny EFRAG, alebo vzbudili dojem, že skupina EFRAG konala nenáležite. Členovia dozornej rady skupiny EFRAG a pracovníci skupiny EFRAG podpisujú každoročné vyhlásenia.

3.2.2.Pravidlá transparentnosti Od svojho založenia EFRAG zaviedla transparentný riadny verejný proces, ktorý sa postupne ďalej rozvíjal. Tento riadny proces umožňuje všetkým európskym zainteresovaným stranám, aby predložili skupine EFRAG svoje stanoviská na zváženie, a zabezpečuje, že sa pri určovaní stanovísk skupiny EFRAG zohľadňuje rozmanitosť účtovných a hospodárskych modelov a názorov v Európe. To je nevyhnutné na zabezpečenie toho, aby nové štandardy IFRS zodpovedali potrebám Európy. Legitimita skupiny EFRAG je založená na transparentnosti, riadení, riadnom procese (ktorý môže zahŕňať skúšky v praxi, analýzy vplyvu a informačné aktivity), verejnej zodpovednosti a myšlienkovom vedení. Ako súčasť svojho riadneho procesu EFRAG uverejňuje návrhy stanovísk na verejné konzultácie, vykonáva skúšky v praxi a iné formy analýz účinku, organizuje informačné podujatia (z ktorých niektoré sú konkrétne zamerané na používateľov účtovných závierok), uskutočňuje špeciálne prieskumy, uverejňuje vyjadrenia k spätnej väzbe a uverejňuje konečné stanoviská. EFRAG prispieva k stanovovaniu štandardov založenému na dôkazoch uskutočňovaním kvantitatívnych štúdií, ktoré informujú o diskusii o listoch s pripomienkami skupiny EFRAG a odporúčaniach na schválenie a ktoré sa postupne stávajú dôležitejšou súčasťou výskumnej práce skupiny EFRAG. Zasadnutia dozornej rady skupiny EFRAG, skupiny technických expertov skupiny EFRAG (EFRAG TEG) a poradného fóra subjektov stanovujúcich účtovné štandardy skupiny EFRAG (EFRAG CFSS) sa konajú verejne a od marca 2018 sa uverejňujú na webovom sídle. Program a zhrnutie zasadnutí sú zverejnené na webovom sídle skupiny EFRAG. Okrem toho je verejne prístupná sprievodná dokumentácia k programu zasadnutí dozornej rady EFRAG, EFRAG TEG a EFRAG CFSS. Od marca 2018 sa tieto verejné zasadnutia vysielajú cez internet, čo zainteresovaným stranám umožňuje sledovať diskusie nielen v reálnom čase, ale aj po konaní zasadnutí. Diskusie skupiny EFRAG TEG sa opierajú o vstupy získané od EFRAG CFSS (fóra subjektov stanovujúcich vnútroštátne účtovné štandardy) a špecializovaných pracovných skupín a poradných výborov skupiny EFRAG. Dozorná rada skupiny EFRAG dostáva pravidelnú správu o všetkých zasadnutiach medzi zamestnancami skupiny EFRAG a inými stranami (okrem bežných administratívnych stretnutí). Tieto správy sú v súhrnnej podobe zahrnuté do konečných správ o grantoch, ktoré EFRAG predkladá Komisii. Skupina EFRAG uverejňuje ročný prehľad poskytujúci plne transparentné informácie o jej riadiacej a finančnej štruktúre a hlavných činnostiach v príslušnom roku. Ročný prehľad za rok 2018 bol uverejnený 25. apríla 2019. Celkovo sa riadenie skupiny EFRAG vyznačuje dobrou transparentnosťou toku informácií medzi hlavnými zainteresovanými stranami. EFRAG takisto preukázala svoje odhodlanie spolupracovať s Komisiou s cieľom dosiahnuť ešte prísnejšie štandardy transparentnosti, než uplatňovala v minulosti. Ako dôkaz svojho odhodlania plniť uvedenú úlohu dozorná rada skupiny EFRAG 9. júla 2019 schválila politiku týkajúcu sa verejného registra transparentnosti skupiny EFRAG, ktorá spočíva v uverejňovaní všetkých zasadnutí a konferencií predsedu dozornej rady, predsedu TEG a generálneho riaditeľa skupiny EFRAG na jej webovom sídle. Register transparentnosti sa spustil 1. septembra a jeho prvá verzia bude uvedená na webovom sídle koncom jesene 2019. EFRAG sa Komisii zaviazala, že bude na svojom webovom sídle viesť verejný register, ktorý sa pravidelne aktualizuje a pokrýva kalendárny rok. 3.2.3.Široké zastúpenie a verejná zodpovednosť štruktúry riadenia skupiny EFRAG Celkovo bol prístup k riadiacej štruktúre skupiny EFRAG pri presadzovaní širokého zastúpenia záujmov a verejnej zodpovednosti pozitívny. Dozorná rada skupiny EFRAG dostáva pravidelnú správu o všetkých zasadnutiach medzi zamestnancami skupiny EFRAG a inými stranami (okrem bežných administratívnych stretnutí). Tieto správy sú v súhrnnej podobe zahrnuté do konečných správ o grantoch, ktoré EFRAG predkladá Komisii. EFRAG je pripravená spolupracovať s Komisiou na dosiahnutí ešte prísnejších štandardov transparentnosti, než v súčasnosti uplatňuje, s cieľom poskytnúť ďalší prehľad o zasadnutiach vedenia skupiny EFRAG s externými zainteresovanými stranami v kontexte poslania skupiny EFRAG vo verejnom záujme. EFRAG sa vo svojej dozornej rade, skupine technických expertov (EFRAG TEG), jej pracovných skupinách a poradných výboroch, ako aj v riadiacej skupine pre európske laboratórium a jej pracovných skupinách pre projekty usiluje o náležitú geografickú vyváženosť, vyváženosť z hľadiska profesionálneho zázemia a rodovú vyváženosť. Vnútorné predpisy skupiny EFRAG zahŕňajú požiadavky na maximálny počet členov rovnakej štátnej príslušnosti v dozornej rade skupiny EFRAG a v EFRAG TEG a tieto požiadavky sa uplatnili aj pri založení prvej riadiacej skupiny pre európske laboratórium. Okrem toho existujú požiadavky na náležitú vyváženosť, pokiaľ ide o profesionálne zázemie a rodové zastúpenie. Členov dozornej rady skupiny EFRAG nominujú členské organizácie EFRAG podľa systému zavedeného na základe Maystadtových odporúčaní. Pri EFRAG TEG a jej pracovných skupinách a poradných výboroch a pri riadiacej skupine pre európske laboratórium a jej pracovných skupinách pre projekty sa vydávajú a šíria výzvy pre uchádzačov. Počet prihlášok sa značne líši, je tu však najmä nedostatok ženských uchádzačiek a uchádzačov zo strednej a východnej Európy. EFRAG však dokázala prilákať do riadiacej skupiny pre európske laboratórium a jej pracovnej skupiny pre projekty vyšší počet ženských uchádzačiek a uchádzačov zo strednej a východnej Európy (pozri podrobnosti k 31. decembru 2018 v dodatku 4). Treba však povedať, že hoci výsledky týchto opatrení boli vo všeobecnosti veľmi pozitívne, zostávajú určité výhrady, pokiaľ ide o schopnosť zohľadniť celú šírku názorov zainteresovaných strán v Európe. EFRAG by mala byť aj naďalej aktívna pri získavaní spätnej väzby od zainteresovaných strán, ktoré sú menej úzko zapojené do práce skupiny EFRAG, ale sú ňou dotknuté, alebo od skupín zainteresovaných strán mimo bezprostrednej sféry pôsobnosti skupiny EFRAG. 3.2.4.Skoré zapojenie Európskeho parlamentu a Rady EFRAG si vymieňa názory so stálym tímom výboru Európskeho parlamentu ECON pre IFRS, ktorý umožňuje poslancom Európskeho parlamentu prispievať k činnostiam skupiny EFRAG a neustále ich informovať o hlavných činnostiach skupiny EFRAG vo všetkých fázach procesu. Jedno stretnutie sa uskutočnilo v marci 2018 s cieľom výmeny názorov na činnosti skupiny EFRAG, najmä v súvislosti s IFRS 17. Európsky parlament vydal uznesenie z 3. októbra 2018 o IFRS 17. Na verejnom zasadnutí 17. mája 2018 sa uskutočnila výmena názorov medzi predsedom dozornej rady skupiny EFRAG, predsedom skupiny technických expertov EFRAG (EFRAG TEG) a výborom ECON. Komisia vždy pozýva skupinu EFRAG, aby sa zúčastnila na zasadnutiach Výboru pre účtovné predpisy (ARC), pričom na každom z týchto zasadnutí na žiadosť Komisie prezentuje prebiehajúcu prácu a svoje stanoviská k jednotlivým témam. To výboru ARC umožňuje priamo si vymieňať názory so skupinou EFRAG a včas poskytnúť vstupné informácie. ARC prerokúva žiadosti o odporúčania na schválenie predtým, ako sa predložia skupine EFRAG, aby sa zabezpečilo riešenie všetkých európskych záujmov. Včasné získanie vstupných informácií od Parlamentu a výboru ARC umožňuje skupine EFRAG zahrnúť príslušné témy do návrhu svojho listu s pripomienkami alebo návrhu odporúčania na schválenie na verejné konzultácie. 3.2.5.Diverzifikácia a vyváženosť štruktúry financovania skupiny EFRAG Skupina EFRAG je verejne a súkromne financovanou organizáciou pracujúcou v európskom verejnom záujme. Skupina EFRAG má právnu formu AISBL (belgická medzinárodná nezisková organizácia).

Členské organizácie EFRAG zahŕňajú osem európskych organizácií zainteresovaných strán, deväť vnútroštátnych organizácií a Európsku komisiu. Rozdelenie peňažných príspevkov podľa členských organizácií sa uvádza v dodatku 3. Okrem peňažného financovania dostáva skupina EFRAG aj vecné príspevky poskytované členmi skupiny EFRAG TEG, dozornej rady skupiny EFRAG, pracovných skupín a poradných výborov, ako aj formou bezplatného vysielania expertov. V roku 2019 sa EFRAG snaží rozšíriť svoju členskú základňu a svoje geografické zastúpenie. Preskúma najmä svoju finančnú štruktúru, pričom sa bude zameriavať na dlhodobo udržateľnú finančnú štruktúru na základe žiadosti Accountancy Europe o zníženie členského príspevku od roku 2019 a možných finančných dôsledkov, ak by sa Rada pre finančné výkazníctvo, ktorá je regulačným orgánom pre audítorov, účtovníkov a aktuárov v Spojenom kráľovstve a Írsku, mala z dôvodu brexitu stiahnuť. 1.Rada pre dohľad nad verejným záujmom 4.1.Prehľad činností Globálna architektúra stanovovania štandardov v oblasti auditu, uistenia, etiky a vzdelávania pozostáva z trojstupňovej štruktúry, ktorú tvoria rady pre stanovovanie štandardov (SSB) podporované Medzinárodnou federáciou účtovníkov (IFAC), nezávislý dohľad (PIOB) a zodpovednosť voči monitorovaciemu orgánu verejných orgánov ( monitorovacia skupina ). Rada PIOB je nezávislý externý orgán, ktorý sa skladá z desiatich členov vrátane predsedu (Komisia vymenovala dvoch členov EÚ z desiatich) a ktorý dohliada na stanovovanie štandardov týkajúcich sa auditu, etiky a vzdelávania účtovníkov. Príslušnými štandardmi sú medzinárodné audítorské štandardy (ISA), etické štandardy pre účtovníkov a medzinárodné vzdelávacie štandardy (IES). Štruktúra stanovovania štandardov je výsledkom reforiem IFAC z roku 2003, ktoré boli vypracované ako reakcia na zlyhanie popredných spoločností a zlyhania finančného výkazníctva a auditu v mnohých krajinách. Kľúčovou reformou bolo zriadenie rady PIOB, ktorej cieľom je zvýšiť dôveru investorov a ďalších subjektov tým, že dohliada na to, aby činnosti rád pre stanovovanie štandardov v oblasti auditu náležite reagovali na verejný záujem. Celkovou úlohou PIOB je zaručiť, aby sa dodržiaval riadny proces, dohľad a transparentnosť a aby sa zabezpečil verejný záujem počas celého procesu, ktorý zahŕňa návrh, vypracovanie a prijatie medzinárodného štandardu pre audítorov v rámci Medzinárodnej federácie účtovníkov. To zostáva aj naďalej mimoriadne dôležité, čo dokazujú aj nedávne škandály v oblasti auditu (napr. zlyhanie spoločnosti Carillion v Spojenom kráľovstve). Rada PIOB takisto schvaľuje menovania členov rád pre stanovovanie štandardov, vyjadruje súhlas s ich stratégiami a pracovnými plánmi, monitoruje vypracúvanie štandardov a overuje, či sa náležite zohľadňujú všetky prvky, o ktorých sa hovorilo v rámci verejných konzultácií. V prípade potreby rada PIOB odporučí kroky na zabezpečenie toho, aby štandardy skutočne zodpovedali verejnému záujmu. V roku 2018 rada PIOB pravidelne komunikovala s radami pre stanovovanie štandardov pod jej dohľadom [Rada pre medzinárodné štandardy auditu a uistenia (IAASB), Medzinárodná rada pre štandardy vzdelávania v oblasti účtovníctva (IAESB) a Rada pre medzinárodné etické štandardy účtovníkov (IESBA)], ich tromi konzultačnými poradnými skupinami, poradným výborom pre súlad, menovacím výborom a vedením Medzinárodnej federácie účtovníkov (ďalej len „IFAC“). PIOB sa tiež aktívne zúčastňuje na rokovaniach monitorovacej skupiny o reforme súčasného modelu riadenia a dohľadu nad medzinárodnými štandardmi v oblasti auditu a prispieva k rozvoju „rámca verejného záujmu“, ktorého cieľom by bolo poskytnúť lepší mechanizmus na posúdenie toho, ako sa zohľadňuje verejný záujem počas celého procesu stanovovania štandardov. Plánovaná reforma bola predmetom rozsiahlych verejných konzultácií monitorovacej skupiny a spätná väzba ukazuje rozsiahlu podporu reforiem medzi zainteresovanými stranami s cieľom zvýšiť zodpovednosť a transparentnosť pri stanovovaní štandardov v oblasti auditu. Všetky skupiny zainteresovaných strán takisto podporujú rámec verejného záujmu, ktorý je pevnou súčasťou celého procesu stanovovania štandardov. Hlavnými úspechmi počas roka boli schválenie štandardu „ISA 540, Audit účtovných odhadov vrátane účtovných odhadov reálnej hodnoty a súvisiace zverejnenia“, vydanie reštrukturalizovaného a revidovaného etického kódexu a dokončenie jeho poslednej časti: Stimuly. Všetky normy schválené radou PIOB v roku 2018 sú uvedené v nasledujúcej tabuľke. ZASADNUTIE RADY PIOB SSB ŠTANDARD Marec IESBA „Medzinárodný etický kódex pre účtovných odborníkov (vrátane medzinárodných štandardov nezávislosti)“ – („Reštrukturalizovaný a revidovaný kódex“) Marec IESBA „Revízie týkajúce sa bezpečnostných opatrení v kódexe“ Jún IESBA „Revízie kódexu týkajúce sa ponuky a prijímania stimulov“ September IAASB „Medzinárodné audítorské štandardy – ISA 540 (revidované) – Audit účtovných odhadov a súvisiace zverejnenia“ September IAESB „Medzinárodný vzdelávací štandard – IES 7 (revidovaný) – Neustály profesionálny rozvoj“ 4.2.Riadenie a zodpovednosť Členov rady PIOB menuje monitorovacia skupina, ktorá nesie konečnú zodpovednosť za celkový mechanizmus riadenia v oblasti medzinárodných štandardov týkajúcich sa auditu, uistenia, etiky a vzdelávania. Monitorovacia skupina, ktorej členom je aj Európska komisia, monitoruje, ako rada PIOB vykonáva svoju úlohu v oblasti verejného záujmu, najmä pokiaľ ide o dohľad rady PIOB nad procesom stanovovania štandardov. Pokiaľ ide o potenciálny konflikt záujmov, členovia a zamestnanci PIOB sa musia riadiť kódexom správania PIOB. Prvá zásada kódexu správania PIOB stanovuje, že členovia rady a zamestnanci sa nesmú zapájať do vecí, v súvislosti s ktorými by ich úsudok mohol byť ovplyvnený konfliktom záujmov. Každý rok podpisuje každý člen rady PIOB vyhlásenie o neprítomnosti konfliktu záujmov. V roku 2018 žiaden z členov rady PIOB nenahlásil žiadny konflikt záujmov. Kódex tiež vyžaduje od členov a zamestnancov rady PIOB, aby sa správali primerane svojmu postaveniu člena medzinárodnej organizácie, ktorá je zameraná na ochranu verejného záujmu, a to tak, aby ich správanie bolo v súlade s bezúhonnosťou, nestrannosťou a diskrétnosťou.

4.3.Vývoj v diverzifikácii financovania v roku 2018 Financovanie rady PIOB je navrhnuté tak, aby sa zachovala jej nezávislosť v skutočnosti aj navonok. V rámci úsilia o dosiahnutie cieľa verejného záujmu by náležitá diverzifikácia stabilných zdrojov financovania pomohla nielen zachovať jeho pokračovanie, ale aj zaručiť nezávislosť rady PIOB. Dôležitosť diverzifikácie financovania sa uznala už v rámci reformy federácie IFAC z roku 2003, ktorá stála pri zrode súčasného systému stanovovania medzinárodných štandardov zahŕňajúceho radu PIOB. Od svojho vzniku v roku 2005 až do roku 2010, keď sa začal používať program financovania Spoločenstva stanovený v rozhodnutí č. 716/2009/ES, bola rada PIOB [s výnimkou niektorých vecných príspevkov od Španielska (t. j. prenájom sídla v Madride, ktoré bolo ocenené v roku 2018 na sumu 128 154 EUR)] financovaná výlučne federáciou IFAC. Finančné prostriedky poskytnuté zo strany federácie IFAC v danom roku predstavujú maximálny garantovaný príspevok, ktorý je k dispozícii rade PIOB bez akéhokoľvek ďalšieho zasahovania zo strany federácie IFAC. Príspevky nepochádzajúce od federácie IFAC nahrádzajú a tým znižujú príspevok federácie IFAC na konkrétny rok. V ideálnom prípade by podiel financovania federácie IFAC na celkových ročných nákladoch rady PIOB mal byť nižší ako polovica z celkových prostriedkov, ale bolo veľmi náročné nájsť ďalších verejných sponzorov. EÚ je druhým najväčším sponzorom rady PIOB. V roku 2017 dosiahli príjmy rady PIOB (peňažné a nepeňažné príspevky) 1 784 154 EUR. IFAC poskytla 1 059 807 EUR alebo 59,40 %, zatiaľ čo príspevok EÚ bol 325 000 EUR alebo 18,21 %. V roku 2018 dosiahli príjmy PIOB (peňažné a nepeňažné príspevky) 1 825 620 EUR a príspevok EÚ predstavoval 331 000 EUR alebo 18,13 %. IFAC prispela sumou 1 135 302 EUR alebo 62,18 %. Rozdelenie peňažných príspevkov organizácií sa uvádza v dodatku 5. V článku 9 ods. 5 nariadenia sa stanovuje, že ak financovanie IFAC v danom roku dosiahne viac ako dve tretiny celkového ročného financovania rady PIOB, Komisia musí navrhnúť obmedzenie jej ročného príspevku na príslušný rok na maximálne 300 000 EUR. V roku 2018 (rovnako ako v rokoch 2014 – 2016) k tomu nedošlo. Preto, keďže financovanie federáciou IFAC nedosiahlo kritickú prahovú hodnotu stanovenú v nariadení (66,66 %), nie je potrebné, aby Komisia prehodnotila svoj príspevok pre radu PIOB za rok 2018. 5.Závery V roku 2018 si program financovania Únie plne zachováva svoje opodstatnenie v rámci úsilia EÚ o vytvorenie únie kapitálových trhov a zachovanie finančnej stability. Traja prijímatelia (EFRAG, IFRSF a PIOB) boli v súlade s ročným pracovným programom stanoveným v prílohe k vykonávaciemu rozhodnutiu Komisie za rok 2018. V súčasnosti neexistujú dôvody spochybňovať relevantnosť programu pre zostávajúce obdobie súčasného finančného výhľadu. Pokiaľ ide o EFRAG, Komisia ocenila najmä komplexnú analýzu účinkov iniciovanú skupinou EFRAG s cieľom podporiť budúce odporúčanie na schválenie IFRS 17 Poistné zmluvy a jej kľúčovú úlohu pri ovplyvňovaní rokovaní o finančných nástrojoch s charakteristikami vlastného imania v rámci IASB. Okrem toho vytvorenie Európskeho laboratória pre podnikové výkazníctvo na žiadosť Komisie predstavuje logické rozšírenie jej mandátu poskytovať cenné informácie Európskej komisii o osvedčených postupoch v oblasti nefinančného výkazníctva. Pokiaľ ide o Nadáciu IFRS, Rada pre medzinárodné účtovné štandardy podnikla kroky na riešenie obáv vyplývajúcich z fázy pred implementáciou IFRS 17 prostredníctvom odloženia dátumu implementácie a cielených zmien štandardu. Pokiaľ ide o zverejňovanie informácií o udržateľnosti a daňovej transparentnosti, nadácia sa v rámci svojho projektu o pripomienkach k vedeniu účtovnej závierky prikláňa k nezáväznému prístupu. Rozdelenie financovania nadácie v roku 2018 napokon poukazuje na to, že priepasť medzi finančnými príspevkami a zastúpením jurisdikcií v rámci správnej rady a rady IASB sa ďalej prehlbovala z už nevyváženej situácie s mimoriadne nízkym podielom financovania z „amerického“ regiónu, ktorý sa navyše v roku 2018 znížil o 10 %. Existuje nezávislá funkcia dohľadu PIOB, ktorá poskytuje investorom a iným subjektom istotu, že stanovenie štandardov v oblasti auditu sa uskutočnilo vo verejnom záujme. Aj keď sa zloženie a úloha PIOB pravdepodobne v nasledujúcich rokoch bude vyvíjať podľa reformného procesu, ktorý začala monitorovacia skupina, nezávislý dohľad zostane jednou z kľúčových čŕt akéhokoľvek budúceho modelu riadenia. Okrem toho by sa medzitým malo pokračovať v úsilí o diverzifikáciu financovania PIOB.

Dodatok 1 – Zhrnutie činností IFRS v roku 2018 Štandard Dátum vydania radou IASB Dátum začiatku uplatňovania Dátum uverejnenia v Úradnom vestníku Európskej únie Zmeny štandardu IFRS 2 – Objasnenia klasifikácie a oceňovania platieb odvodených od podielov 20. 6. 2016 1. 1. 2018 27. 2. 2018 Ročné zlepšenia štandardov IFRS 2014 – 2016 8. 12. 2016 1. 1. 2017 8. 2. 2018 IFRIC 22 Transakcie v cudzej mene a protihodnota vo forme preddavku 8. 12. 2016 1. 1. 2018 3. 4. 2018 Zmeny IAS 40: Prevody investičného nehnuteľného majetku 8. 12. 2016 1. 1. 2018 15. 3. 2018 IFRS 17 – Poistné zmluvy 18. 5. 2017 1. 1. 2021 IFRIC 23 – Neistota týkajúca sa zaobchádzania s daňou z príjmu 7. 6. 2017 1. 1. 2018 24. 10. 2018 Zmeny štandardu IFRS 9 Finančné nástroje – Prvky preddavkov so započítaním so zápornou hodnotou 12. 10. 2017 1. 1. 2019 26. 3. 2018 Zmena štandardu IAS 28 – Dlhodobé podiely v pridružených a spoločných podnikoch 12. 10. 2017 1. 1. 2019 11. 2. 2019 Ročné zlepšenia 2015 – 2017 12. 12. 2017 1. 1. 2019 15. 3. 2019 Zmeny štandardu IAS 19 – Zmena, krátenie alebo vysporiadanie plánu 7. 2. 2018 1. 1. 2019 14. 3. 2019 Zmeny týkajúce sa odkazov na koncepčný rámec v štandardoch IFRS 29. 3. 2018 Zmeny štandardu IFRS 3 – Definícia podniku 22. 10. 2018 Zmeny štandardov IAS 1 a IAS 8 – Vymedzenie významnosti 31. 10. 2018 Projekty vykázané pri žiadostiach o grant 2017 2018 2019 Poznámky Projekt za lepšiu komunikáciu Základné účtovné výkazy Pracovný plán Pracovný plán Pracovný plán Cielené zlepšenie štruktúry a obsahu základného účtovného výkazu. Iniciatíva týkajúca sa zverejňovania – Zásady zverejňovania Pracovný plán Dokument na rokovanie – 30. 3. 2017 Zhrnutie projektu uverejnené v marci 2019 Výskumný projekt určený na zlepšenie požiadaviek na zverejňovanie. Iniciatíva týkajúca sa zverejňovania – Vymedzenie významnosti (zmena štandardov IAS 1 a 8) Konzultačný dokument – 14. 9. 2017 Vydaný 31. 12. 2018 Projekt dokončený. Iniciatíva týkajúca sa zverejňovania – Cielené preskúmanie zverejnení na úrovni štandardov Pracovný plán Projekt určený na testovanie požiadaviek na zverejnenie podľa IFRS 13 Oceňovanie reálnou hodnotou a IAS 19 Zamestnanecké požitky na základe nových usmerňujúcich zásad definovaných IASB. Iniciatíva týkajúca sa zverejňovania – Účtovné politiky Pracovný plán Projekt určený na zlepšenie zverejňovania týkajúceho sa účtovných politík uplatnením zásady významnosti. Výskumné projekty Podniková kombinácia pod spoločnou kontrolou Pracovný plán Pracovný plán Pracovný plán Cieľom je zníženie rozdielov pri účtovaní podnikových kombinácií pod spoločnou kontrolou. Poimplementačné preskúmanie štandardu IFRS 13 Pracovný plán Zhrnutie projektu uverejnené v decembri 2018 Cieľom preskúmania bolo posúdenie vplyvu štandardu IFRS 13 „Oceňovanie reálnou hodnotou“ na finančné výkazníctvo. Začalo sa v roku 2017 žiadosťou o informácie. Diskontná sadzba Pracovný plán Pracovný plán Zhrnutie projektu uverejnené vo februári 2019 Plán výskumu používania diskontnej sadzby v rámci štandardov IFRS. Projekt bol ukončený v marci 2017. Zhrnutie výskumu sa očakáva v roku 2018. Dynamické riadenie rizík Pracovný plán Pracovný plán Pracovný plán Plán výskumu makrohedžingu, ktorého cieľom je vytvorenie účtovného modelu na vykazovanie účinku hedžingu a dynamického riadenia rizík. Dokument na rokovanie očakávaný v roku 2019. Finančné nástroje s charakteristikami vlastného imania Pracovný plán Pracovný plán Dokument na rokovanie jún 2018 Objasnenia pre prezentáciu finančných nástrojov s prvkami záväzkov aj vlastného imania. Cieľom je objasnenie požiadaviek štandardu IAS 32 Finančné nástroje – prezentácia. Goodwill a zníženie hodnoty Pracovný plán Pracovný plán Pracovný plán Výskumný projekt zameraný na zabezpečenie včasného vykázania zníženia hodnoty goodwillu. Cieľom je zlepšenie požiadaviek štandardu IAS 36. Platby odvodené od podielov Pracovný plán Dokončený Zhrnutie projektu október 2018 Projekt dokončený. Činnosti pri regulovaných sadzbách Pracovný plán Pracovný plán Pracovný plán Cieľom projektu je zohľadnenie účinku regulovania sadzieb, keď je cenová politika spoločností regulovaná. Koncepčný rámec Konzultačný dokument – 28. 5. 2015 Prebiehajúci Vydaný v marci 2018 Projekt dokončený. Ťažobné činnosti Pracovný plán Výskumný projekt na zváženie aktualizácie štandardu IFRS 6 – Prieskum a vyhodnocovanie nerastných zdrojov Udržiavacie projekty – zmeny s úzkym rozsahom pôsobnosti Účtovná politika a účtovné odhady (zmeny štandardu IAS 8) Konzultačný dokument – 12. 9. 2017 Pracovný plán Objasnenia rozdielu medzi účtovnou politikou a odhadmi. Zmeny účtovnej politiky (zmena štandardu IAS 8) Pracovný plán Konzultačný dokument 26. 3. 2018 Cieľom je zníženie prahu neuskutočniteľnosti v súvislosti so spätným uplatnením dobrovoľných zmien v účtovnej politike. Dostupnosť náhrady (zmeny štandardu IFRIC 14) Pracovný plán Pracovný plán Objasnenia, kedy majú tretie strany právo vykonať konkrétne rozhodnutia o plánoch stanovených dávok spoločnosti Klasifikácia záväzkov (zmena štandardu IAS 1) Konzultačný dokument – 10. 2. 2015 Pracovný plán Objasnenie klasifikácie dlhov s možnosťami predĺženia. Zmena sa očakáva v roku 2019. Definícia podniku (zmena štandardu IFRS 3) Pracovný plán Vydaný 22. 10. 2018 Objasnenie rozdielu medzi pojmami „podnik“ a „súbor majetku“ Poplatky pri 10-percentnom teste na ukončenie vykazovania (zmena štandardu IFRS 9) Pracovný plán Pracovný plán Objasnenia poplatkov a nákladov, s ktorými treba počítať pri posudzovaní ukončenia vykazovania finančného záväzku. Zlepšenia štandardu IFRS 8 – Prevádzkové segmenty Konzultačný dokument – 29. 3. 2017 Zhrnutie projektu február 2019 Projekt bol ukončený na základe spätnej väzby z konzultácií o konzultačnom dokumente. IAS 16 – Výnosy pred zamýšľaným použitím Konzultačný dokument – 20. 6. 2017 Pracovný plán Zmena s cieľom zakázať odpočítavanie výnosov z predaja od obstarávacej ceny položky nehnuteľností Zdanenie pri oceňovaní reálnou hodnotou (zmeny štandardu IAS 41) Pracovný plán Zmena určená na zúženie rozsahu existujúcej výnimky v štandarde IAS 12 týkajúcej sa nevykazovania odloženej dane pri prvotnom vykázaní majetku alebo záväzku. Reforma IBOR a účinky na finančné výkazníctvo Pracovný plán Projekt určený na riešenie dôsledkov reformy IBOR na finančné výkazníctvo. Nevýhodné zmluvy – Náklady na plnenie zmluvy (zmena štandardu IAS 37) Konzultačný dokument 13. 12. 2018 Projekt zameraný na objasnenie definície „nevyhnutných nákladov“ pri určovaní, či je zmluva nevýhodná. Dôchodkové dávky, ktoré závisia od výnosov z majetku Pracovný plán Výskumný projekt na zváženie možnosti zmeny štandardu IAS 19 Zamestnanecké požitky, pokiaľ ide o dôchodkové dávky, ktoré závisia od výnosov z majetku. Dcérska spoločnosť ako prvouplatňovateľ (zmeny štandardu IFRS 1) Pracovný plán Objasnenie štandardu IFRS 1, pokiaľ ide o výpočet kumulatívnej úpravy prepočtu pri prvom uplatnení IFRS dcérskou spoločnosťou.

Dodatok 2 – Rozdelenie financovania Nadácie IFRS v roku 2018 Rozdelenie financovania Nadácie IFRS Finanční prispievatelia Príspevok 2018 Príspevok 2017 Príspevok 2016 Počet správcov Vývoj pri nemennom výmennom kurze 2018/2017 2017/2016 Medzinárodné audítorské firmy 24,0 % 34,7 % 31,3 % –31,8 % –0,3 % Európska komisia 18,5 % 16,5 % 15,6 % 2,0 % 2,0 % Členské štáty EÚ 17,3 % 15,9 % 15,4 % 7 –4,0 % 1,0 % Ázia/Oceánia 32,7 % 25,6 % 29,0 % 8 7,4 % –2,4 % Severná a Južná Amerika 6,1 % 5,8 % 6,6 % 6 –10,8 % –17,0 % Afrika 0,6 % 0,5 % 1,2 % 1 0,0 % –53,3 % Ostatní 0,8 % 0,9 % 0,9 % 0 –15,7 % –2,4 % Spolu 22 –9,7 % –2,1 % Zdroj: Nadácia IFRS Dodatok 3 – Rozdelenie financovania skupiny EFRAG v roku 2018 PRÍSPEVKY 000 EUR 2018 2017 2016 Európske organizácie zainteresovaných strán Accountancy Europe 300 300 300 BUSINESSEUROPE 125 125 125 INSURANCE EUROPE 75 75 75 Európska banková federácia (EBF) 75 75 75 Európske združenie sporiteľní (ESBG) 75 75 75 Európska asociácia družstevných bánk (EACB) 75 75 75 Európska federácia účtovníkov a audítorov pre MSP (EFAA) 25 25 25 Európska federácia spoločností finančných analytikov (EFFAS) 15 15 15 Spolu 765 765 765 Vnútroštátne organizácie Francúzsko 350 350 350 Nemecko 350 350 350 Spojené kráľovstvo 350 350 350 Taliansko 290 290 290 Švédsko 100 100 100 Dánsko 50 50 50 Holandsko 50 50 50 Španielsko 50 50 0 Luxembursko 10 15 15 Spolu 1600 1605 1555 Európska komisia 2885 2593 2432 PRÍSPEVKY SPOLU 5250 4963 4752 Zdroj: EFRAG



Dodatok 4 : Informácie o rodovej vyváženosti v EFRAG k 31. decembru 2018 Skupina Percentuálny podiel mužov Percentuálny podiel žien Percentuálny podiel strednej a východnej Európy Počet národností Dozorná rada skupiny EFRAG 76 % 24 % 0 % EFRAG TEG 87 % (od 1. apríla 2019 81 %) 13 % (od 1. apríla 2019 19 %) 6 % (od 1. apríla 2019 0 %) 10 (od 1. apríla 2019 8) Pracovné skupiny a poradné výbory EFRAG TEG 79 % 21 % 2 % Od 6 do 14 Riadiaca skupina pre európske laboratórium 59 % 41 % 12 % 13 Pracovná skupina pre projekt európskeho laboratória 52 % 48 % 13 % 13 Zdroj: EFRAG

Dodatok 5

Diverzifikácia rozpočtu PIOB V roku 2012 uskutočnila rada PIOB proces získavania finančných prostriedkov v úzkej koordinácii s monitorovacou radou a Medzinárodnou federáciou účtovníkov (IFAC). V dôsledku toho dosiahla rada PIOB v nasledujúcich rokoch diverzifikovanú základňu financovania, ktorá zahŕňa zdroje iné ako IFAC. V roku 2018 dostala PIOB príspevky, ktoré dosiahli výšku 1 636 302 EUR, od týchto prispievateľov: ·Medzinárodná federácia účtovníkov: 1 135 302 EUR ·Európska komisia: 331 000 EUR ·Medzinárodná organizácia komisií pre cenné papiere (IOSCO): 100 000 EUR ·Rada pre finančné výkazníctvo: 40 000 EUR ·Banka pre medzinárodné zúčtovanie: 30 000 EUR Príloha

Predbežné hodnotenie programu 1.Zhrnutie Táto príloha predstavuje predbežné hodnotenie programu financovania na podporu konkrétnych činností v oblasti finančného výkazníctva a auditu. Hodnotí sa v nej pokrok programu smerom k jeho cieľom v období 2014 – 2019. Posudzuje celkovú vhodnosť a súdržnosť programu, účinnosť jeho vykonávania a celkovú a individuálnu účinnosť pracovného programu prijímateľov, pokiaľ ide o dosiahnutie cieľa uvedeného v článku 2 nariadenia č. 258/2014, ktorým je zlepšovať podmienky efektívneho fungovania vnútorného trhu podporovaním transparentného a nezávislého vypracúvania medzinárodných štandardov finančného výkazníctva a auditu. V hodnotení sa zistilo, že program financovania prispel k zamýšľanému cieľu v sledovanom období a zostáva relevantný vzhľadom na zmeny v európskom rámci pre podnikové výkazníctvo a v súlade s ostatnými politickými prioritami Európskej únie. V predbežnom hodnotení sa však identifikujú aj nové výzvy, ktoré sa objavili v rámci európskeho akčného plánu na financovanie udržateľného rastu a ktoré si budú vyžadovať prísnejšie preskúmanie vplyvov na udržateľnosť v rámci schvaľovacích činností skupiny EFRAG. Tým sa má kompenzovať skutočnosť, že Nadácia IFRS obmedzuje svoje úvahy o stanovovaní štandardov IFRS na vykazovanie finančnej výkonnosti bez povinného posúdenia širšieho vplyvu IFRS na ekonomiku alebo udržateľnosť. V predbežnom hodnotení sa uvádza, že tento nový politický cieľ už rozšíril rozsah schvaľovacích a výskumných činností skupiny EFRAG, ktorá nedávno uskutočnila dva hlavné ad hoc projekty na žiadosť Komisie s cieľom posúdiť dôsledky štandardov IFRS na dlhodobé kapitálové investície a identifikovať možné zlepšenia na podporu dlhodobého investičného správania. Pokiaľ ide o PIOB, útvary Komisie poukazujú na potrebu dospieť k diverzifikovanejšej základni financovania. Na záver dospeli útvary Komisie k záveru, že súčasné spolufinancovanie EÚ doteraz splnilo očakávania a malo by sa v ňom pokračovať v budúcom viacročnom finančnom rámci 2021 – 2027. Malo by sa ním zabezpečiť najmä primerané financovanie, aby EFRAG mohla plniť svoju novú dodatočnú misiu v oblasti udržateľnosti. 2.Úvod 2.1.Účel predbežného hodnotenia V článku 9 ods. 8 nariadenia č. 258/2014 sa vyžaduje, aby Komisia predložila Európskemu parlamentu a Rade správu o výsledkoch programu Únie na podporu konkrétnych činností v oblasti finančného výkazníctva a auditu za obdobie 2014 – 2020. V správe sa posúdi aspoň celková vhodnosť a súdržnosť programu, účinnosť jeho plnenia a celková a individuálna účinnosť pracovných programov prijímateľov pri podpore transparentného a nezávislého vypracúvania medzinárodných štandardov finančného výkazníctva a auditu. 2.2.Program Európskej únie na podporu konkrétnych činností v oblasti auditu a finančného výkazníctva Program spolufinancuje činnosti troch organizácií: Nadácie pre medzinárodné štandardy finančného výkazníctva (Nadácia IFRS), Európskej poradnej skupiny pre finančné výkazníctvo (EFRAG) a Rady pre dohľad nad verejným záujmom (PIOB). Prispieva k dosahovaniu cieľov politiky Únie v oblasti finančného výkazníctva a auditu. Nadácia IFRS vypracúva medzinárodné štandardy finančného výkazníctva (IFRS) prostredníctvom svojej Rady pre medzinárodné účtovné štandardy (IASB), zatiaľ čo EFRAG poskytuje Európskej komisii odporúčania na schválenie nových alebo upravených štandardov a monitoruje činnosti týkajúce sa stanovovania štandardov, ktoré vykonáva IASB, aby zabezpečila ochranu európskych záujmov. PIOB vykonáva dohľad nad tromi radami pre stanovovanie štandardov, ktoré podporuje Medzinárodná federácia účtovníkov (IFAC) v oblasti auditu a uistenia, vzdelávania a etiky. V oblasti finančného výkazníctva program dopĺňa nariadenie o IAS, ktoré od spoločností s cennými papiermi kótovanými na regulovanom trhu EÚ vyžaduje, aby zostavili svoju konsolidovanú účtovnú závierku podľa medzinárodných štandardov finančného výkazníctva. Program má finančné krytie vo výške 57 007 000 EUR na obdobie 2014 – 2020, rozdelené nasledovne: §Nadácia IFRS: 31 632 000 EUR §EFRAG: 23 134 000 EUR §PIOB: 2 241 000 EUR Financovanie sa poskytuje týmto trom prijímateľom prostredníctvom prevádzkových grantov, ktoré sa realizujú prostredníctvom priameho riadenia s ročnými pracovnými programami.

2.3.Ciele programu V oblasti finančného výkazníctva medzi hlavné operatívne ciele načrtnuté v odôvodneniach nariadenia č. 258/2014, ktorým sa ustanovuje program, patria: §zabezpečenie porovnateľnosti a transparentnosti podnikových účtov v celej Únii, §podpora konvergencie účtovných štandardov používaných na medzinárodnej úrovni s konečným cieľom dosiahnuť jednotný súbor účtovných štandardov, §zabezpečenie primeraného zohľadnenia záujmov Únie v procese stanovovania medzinárodných štandardov. Tieto záujmy by mali zahŕňať pojem „obozretnosť“, zachovanie požiadavky pravdivého a verného obrazu a zohľadnenie účinku štandardov na finančnú stabilitu a ekonomiku, §zvyšovanie finančnej nezávislosti prijímateľov od súkromného sektora a zdrojov ad hoc, čím sa zvyšuje ich kapacita a dôveryhodnosť, §dohľad nad procesom vedúcim k prijatiu medzinárodných audítorských štandardov a inými činnosťami verejného záujmu Medzinárodnej federácie účtovníkov, §podpora transparentnosti a zapojenie zainteresovaných strán do procesu stanovovania a schvaľovania štandardov . 2.4.Vykonávanie programu Únie Komisia je zodpovedná za obsah pracovných programov programu Európskej únie na podporu konkrétnych činností v oblasti auditu a finančného výkazníctva. V súlade so stanovami Nadácie IFRS má však Rada pre medzinárodné účtovné štandardy úplnú voľnosť pri príprave a uskutočňovaní svojho technického programu s výhradou konzultácií so správcami a poradným výborom Nadácie a s výhradou uskutočnenia verejných konzultácií každých päť rokov. To znamená, že Európska komisia môže sledovať iba pracovný program stanovený IASB. Komisia každý rok monitoruje vykonávanie programu Únie, ako aj využívanie pridelených grantov, a to prostredníctvom: I)vypracovania výročných správ o činnostiach prijímateľov Nadácie IFRS, EFRAG a PIOB a II)rozhodovania o ročnom financovaní, ktoré poskytuje hodnotenie pracovných programov prijímateľov na základe podrobných pravidiel stanovených v článku 110 nariadenia (EÚ, Euratom) 2018/1046 („nariadenie o rozpočtových pravidlách“). 3.Rozsah predbežného hodnotenia Predbežné hodnotenie sa v súlade s článkom 9 ods. 8 nariadenia č. 258/2014 zaoberá týmito otázkami: ·Účinnosť: aký úspešný bol celkový program a pracovný program každého jednotlivého prijímateľa pri dosahovaní alebo postupnom napĺňaní svojich cieľov? ·Vhodnosť: sú ciele programu stále relevantné, či už z hľadiska úplnosti (nové potreby) alebo presnosti (zmeny alebo zánik potrieb)? ·Súdržnosť: do akej miery je program v súlade s ostatnými politikami EÚ alebo existujú nezrovnalosti medzi činnosťami prijímateľov? Hodnotenie sa zakladalo na týchto zdrojoch údajov:

·výročné správy, ako aj podporné dokumenty, ktoré prijímatelia každoročne poskytujú Európskej komisii, ·údaje a vstupné informácie zhromaždené Komisiou na rôznych zasadnutiach dozornej rady, na ktorých sa zúčastňuje ako pozorovateľ, s cieľom prediskutovať a objasniť otázky financovania, ·účtovné závierky a audítorské správy prijímateľov, ·návštevy organizované v priestoroch troch prijímateľov s cieľom overiť finančné systémy a kontroly, ·nadchádzajúca kontrola vhodnosti rámca EÚ pre verejné výkazníctvo spoločnosťami v roku 2019, ·vyhodnotenie nariadenia č. 1606/2002 („nariadenie o IAS“) v roku 2015, ·hodnotenie ex-ante programu Únie v roku 2012. Prístup Toto hodnotenie sa riadi požiadavkami článku 9 ods. 8 nariadenia č. 258/2014. Zahŕňa obdobie 2014 až 2019, ale nie zvyšné obdobie (t. j. do konca roku 2020). V správe sa uplatňuje retrospektívny prístup. Neberú sa v nej do úvahy možné politické alternatívy. To sa urobilo v rámci posúdenia vplyvu podporujúceho návrh Komisie na program pre jednotný trh v rokoch 2021 – 2027. 4.Výsledky hodnotenia 4.1.Účinnosť celého programu Zatiaľ čo vo výročných správach Komisie sa uvádza podrobné hodnotenie pokroku, cieľom tejto časti je poskytnúť informácie o tom, či činnosti Nadácie IFRS, EFRAG a PIOB naďalej prispievali k napĺňaniu cieľov programu počas hodnoteného obdobia. Kľúčové zistenia Program financovania umožnil trom prijímateľom vypracovať štandardy, ktoré zvyšujú transparentnosť a porovnateľnosť finančných informácií o finančných nástrojoch, vykazovaní výnosov a nájomných zmluvách. Prebiehajúci projekt Nadácie IFRS „Lepšia komunikácia“ je príkladom na ďalšie zlepšenie porovnateľnosti posilnením konzistentnosti pri definovaní kľúčových ukazovateľov výkonnosti a pri prezentácii účtovnej závierky. Program prispel k globálnemu prijatiu štandardov IFRS ako referenčného súboru účtovných štandardov vysokej kvality. EFRAG poskytla Európskej komisii kvalitatívne odporúčania na schválenie nových alebo upravených štandardov a monitoruje činnosti týkajúce sa stanovovania štandardov, ktoré vykonáva IASB, s cieľom chrániť európske záujmy. V tejto súvislosti prispel program Únie k posilneniu kapacity skupiny EFRAG na vykonávanie posúdení vplyvu širších ekonomických dôsledkov nových štandardov IFRS na úrovni EÚ. Pokiaľ ide o finančnú nezávislosť prijímateľov, diverzifikáciou ich financovania sa zvýšila ich dôveryhodnosť a technická kapacita. Cieľ zabezpečiť vnútroštátne režimy financovania úmerné hrubému domácemu produktu krajiny na financovanie Nadácie IFRS sa však nedosiahol. Implementácia Maystadtovej reformy rozšírila priestor skupiny EFRAG a prispela k lepšej koordinácii medzi európskymi zainteresovanými stranami v oblasti finančného výkazníctva. Prijímatelia IFRSF a EFRAG zaviedli náležité spoľahlivé procesné pravidlá a pripravujú registre transparentnosti. Pokiaľ ide o PIOB, grant EÚ pomohol prilákať ďalších verejných sponzorov a zabezpečiť minimálnu úroveň nezávislosti od IFAC a audítorskej profesie.

4.2.Individuálna efektívnosť prijímateľov Nadácia IFRS 4.2.1.Kľúčové úspechy Nadácie IFRS V nadväznosti na verejné konzultácie je cieľom pracovného programu na roky 2015 – 2020, ktorý stanovila Rada pre medzinárodné účtovné štandardy, zlepšiť a podporiť vykonávanie existujúcich štandardov a zlepšiť spôsob zverejňovania informácií v účtovných závierkach. V období 2014 – 2018 vydala Nadácia IFRS štyri hlavné štandardy vrátane: IFRS 15 – Výnosy zo zmlúv so zákazníkmi, IFRS 9 – Finančné nástroje, IFRS 16 – Lízingy a IFRS 17 – Poistné zmluvy. Okrem toho Európska komisia v decembri 2018 prijala na základe taxonómie vedenej Nadáciou IFRS regulačný technický predpis o špecifikácii európskeho jednotného elektronického formátu vykazovania (ESEF), ktorý od roku 2020 od emitentov cenných papierov kótovaných na regulovanom trhu EÚ vyžaduje, aby vypracúvali svoje účtovné závierky podľa IFRS vo formáte iXBRL. 4.2.2.Aká účinná bola doteraz Nadácia IFRS pri dosahovaní zamýšľaných cieľov alebo napredovaní smerom k nim? Kľúčové zistenia Zabezpečenie porovnateľnosti a transparentnosti firemných účtov v celej Únii V správe Komisie Európskemu parlamentu a Rade o hodnotení nariadenia č. 1606/2002 („nariadenie o IAS“) z roku 2015 sa dospelo k záveru, že zavedenie IFRS v Európskej únii zvýšilo transparentnosť účtovných závierok zlepšením kvality a zverejnení a viedlo k väčšej porovnateľnosti medzi účtovnými závierkami v rámci jednotlivých odvetví a naprieč nimi. V období 2014 – 2018 vydala Nadácia IFRS hlavné štandardy a uskutočňovala výskumné projekty zamerané na zvýšenie porovnateľnosti a transparentnosti účtovných závierok podľa IFRS. IFRS 15 Výnosy zo zmlúv so zákazníkmi bol vydaný v máji 2014 a zmenený v roku 2015 s cieľom poskytnúť ďalšie objasnenia a uľahčiť jeho operatívnu implementáciu. Počiatočný štandard bol vypracovaný spoločne s americkou Radou pre štandardy finančného účtovníctva (Financial Accounting Standard Board – FASB) s cieľom zefektívniť jeden model vykazovania výnosov, ktorý sa uplatňuje na všetky zmluvy so zákazníkmi, a objasniť požiadavky predchádzajúcich štandardov IAS 8 Výnosy a IAS 11 Zmluvy o zhotovení zavedením ďalších usmernení o implementácii. Tento štandard sa v Európe uplatňuje od 1. januára 2018 a očakáva sa, že posilní porovnateľnosť medzi IFRS a US GAAP a zároveň zlepší konzistentnú implementáciu spoločnosťami prostredníctvom usmernenia o implementácii. IFRS 9 Finančné nástroje je určený na zlepšenie postupu účtovania úverových nástrojov a na zabezpečenie včasného vykázania očakávaných úverových strát implementáciou výhľadového modelu zníženia hodnoty. Jeho cieľom je tiež lepšie zosúladiť požiadavky na účtovanie zabezpečenia s postupmi riadenia rizík spoločností a zároveň zlepšiť zverejňovanie. Očakáva sa, že to zníži objem informácií, ktoré nie sú GAAP, a zvýši transparentnosť používania finančných nástrojov na účely zmierňovania rizík. Štandard sa uplatňuje na účtovné obdobie začínajúce po 1. januári 2018. IFRS 16 Lízingové zmluvy významne rozširuje rozsah lízingových zmlúv, pri ktorých sa v účtovnej závierke nájomcu vyžaduje samostatné vykazovanie lízingových aktív a záväzkov. Štandard bol navrhnutý s cieľom posilniť porovnateľnosť finančnej páky medzi spoločnosťami a transparentnosť peňažných tokov vyplývajúcich z lízingových zmlúv. Povinné uplatňovanie v Európe sa začalo 1. januára 2019. Účelom štandardu IFRS 17 Poistné zmluvy je poskytnúť harmonizovaný postup účtovania poistných zmlúv, čím sa výrazne zlepší porovnateľnosť účtovných závierok medzi poisťovňami a zaisťovňami. Štandard tiež vyžaduje použitie súčasných odhadov a včasné vykázanie očakávaných strát s cieľom zvýšiť transparentnosť poistných a finančných rizík obsiahnutých v poistných zmluvách. Jeho cieľom je tiež zefektívniť model vykazovania výnosov podobný štandardu IFRS 15, aby sa zlepšila porovnateľnosť medzi odvetviami. Napokon v rámci projektu Lepšia komunikácia zvažuje Nadácia IFRS možné zlepšenia prezentácie účtovných závierok podľa IFRS s cieľom zlepšiť porovnateľnosť ukazovateľov výkonnosti. Verejné konzultácie, v ktorých sa načrtnú návrhy IASB, sa očakávajú v roku 2019. Útvary Komisie preto usudzujú, že činnosti Nadácie IFRS týkajúce sa stanovovania štandardov prispeli k zvýšeniu transparentnosti a porovnateľnosti účtovných závierok, a tým k zlepšeniu efektívneho fungovania kapitálového trhu EÚ. Podpora konvergencie účtovných štandardov používaných na medzinárodnej úrovni s konečným cieľom dosiahnuť jednotný súbor účtovných štandardov Od roku 2014 do roku 2018 pokračoval pokrok v medzinárodnom používaní a akceptovaní štandardov IFRS, ktorých používanie sa vyžadovalo v tridsiatich ďalších jurisdikciách, najmä z Afriky. Z prieskumu, ktorý uskutočnila Nadácia IFRS v roku 2018 v súvislosti s používaním štandardov IFRS na celom svete, vyplýva, že zo 166 skúmaných jurisdikcií 87 % vyžaduje používanie štandardov IFRS aspoň v prípade verejne zodpovedných spoločností. Niektoré hlavné kapitálové trhy (Japonsko, Spojené štáty) však nevyžadujú štandardy IFRS, ale povoľujú ich len pre domácich alebo zahraničných emitentov, zatiaľ čo iné významné jurisdikcie, ako napríklad Čína a India, implementovali iba konvergenčný program národných účtovných štandardov smerom k IFRS, ktorý nemusí zabezpečiť úplný súlad so štandardmi vydanými IASB. Okrem toho, hoci spoločný program stanovovania štandardov medzi IASB a FASB dosiahol podstatnú konvergenciu v oblasti vykazovania výnosov a lízingových zmlúv, v prípade finančných nástrojov a poistných zmlúv sa ukončil. V dôsledku toho program Únie napriek určitým obmedzeniam prispel k medzinárodnému prijatiu štandardov IFRS ako celosvetového referenčného modelu finančného výkazníctva. Zabezpečenie primeraného zohľadnenia záujmov Únie v procese stanovovania medzinárodných štandardov. Tieto záujmy by mali zahŕňať pojem „obozretnosť“, zachovanie požiadavky pravdivého a verného obrazu a zohľadnenie účinku štandardov na finančnú stabilitu a ekonomiku. Podľa stanov Nadácie IFRS má Rada pre medzinárodné účtovné štandardy úplnú voľnosť pri príprave a uskutočňovaní svojho technického programu s výhradou konzultácií so správcami a poradným výborom Nadácie a uskutočnenia verejných konzultácií každých päť rokov. Európska únia je v Nadácii IFRS zastúpená iba ako člen monitorovacej rady a ako pozorovateľ poradnej rady pre štandardy, z čoho vyplýva, že nemá priamy vplyv na výber stanovenia štandardov.

V dôsledku toho sa stanoviská európskych zainteresovaných strán musia vykazovať v súlade s postupmi stanovenými v príručke riadneho procesu (Due Process Handbook – DPH) Nadácie IFRS, v ktorej sa predovšetkým vyžaduje, aby Rada pre medzinárodné účtovné štandardy získala prehľad o pravdepodobných účinkoch svojich návrhov týkajúcich sa stanovovania štandardov a zverejnila analýzu vplyvov pre každý konzultačný dokument alebo konečný štandard. Požiadavky príručky riadneho procesu sa však zameriavajú na vylepšenia finančného výkazníctva a na hodnotenie pravdepodobných nákladov na dodržiavanie predpisov pre používateľov aj zostavovateľov, čím sa nezohľadňujú širšie vplyvy štandardov IFRS na finančnú stabilitu, ekonomiku alebo udržateľnosť. V roku 2013 zriadila Nadácia IFRS poradný orgán (poradná skupina pre analýzu účinkov), ktorý má pomôcť IASB posilniť metodiku analýzy vplyvov. V tejto súvislosti sa dosiahol určitý pokrok v „analýze vplyvov“ podporujúcej vydanie IFRS 16 Lízingy, v ktorej sa zohľadnili konkrétne ekonomické obavy z účinku štandardu na náklady na pôžičky pre spoločnosti, dlhové zmluvy (kapitalizácia na základe zistení vyplývajúcich zo štúdie skupiny EFRAG), regulačné kapitálové požiadavky bánk a prístup menších spoločností k financovaniu. V roku 2019 spustila Nadácia IFRS v rámci preskúmania svojej príručky riadneho procesu verejné konzultácie, v ktorých sa navrhuje objasniť, že analýza vplyvov by mala byť výslovne pevnou súčasťou celého procesu stanovovania štandardov IASB a mali by sa v nej zvážiť pravdepodobné výhody nových štandardov IFRS pre dlhodobú finančnú stabilitu. Od rady IASB sa však nevyžaduje, aby posudzovala možné širšie ekonomické alebo iné dôsledky zmeny finančného výkazníctva. Pokiaľ ide o zásadu pravdivého a verného obrazu, v marci 2018 vydala IASB revidovaný Koncepčný rámec pre finančné výkazníctvo, ktorý poskytuje nezáväzné usmernenie pre radu IASB pri vypracovávaní štandardov IFRS. Koncepčný rámec, hoci nebol schválený Európskou úniou, definuje kvalitatívne vlastnosti užitočných finančných informácií, a preto poskytuje koncepčné pozadie vedúce k zásade pravdivého a verného obrazu. V revidovanom rámci sa objasňuje, že poskytované informácie by mali používateľom pomáhať pri posudzovaní dohľadu manažmentu nad hospodárskymi zdrojmi subjektu, a stanovuje, že uplatňovanie obozretnosti (definované ako opatrnosť pri rozhodovaní za podmienok neistoty) podporuje vierohodnosť finančného výkazníctva. Zvýšenie finančnej nezávislosti prijímateľov od súkromného sektora a zdrojov ad hoc, a tým zvýšenie ich kapacity a dôveryhodnosti. Vývoj zdrojov Nadácie IFRS Sumy v miliónoch GBP 2018 2017 2016 2015 2014 Prijatý finančný príspevok 22,0 25,1 24,1 21,3 22,6 Príjmy z publikácií 8,6 6,6 6,1 5,8 5,5 Čistý príjem 2,9 8,7 3,2 2,7 3,7 Príspevky medzinárodných účtovných firiem 5,4 8,7 7,7 7,0 6,4 Priemerný počet zamestnancov 142 134 137 139 136 Rozdelenie financovania Nadácie IFRS Finanční prispievatelia 2018 2017 2016 2015 2014 Medzinárodné účtovnícke firmy 24,0 % 34,7 % 31,3 % 33,0 % 28,5 % Európska komisia 18,5 % 16,5 % 15,6 % 15,4 % 13,6 % Členské štáty EÚ (bez Spojeného kráľovstva) 13,6 % 12,4 % 11,9 % 12,6 % 12,7 % Spojené kráľovstvo 3,6 % 3,5 % 3,5 % 4,1 % 3,8 % Európska únia spolu 35,8 % 32,4 % 31,0 % 32,2 % 30,2 % Ázia/Oceánia 32,7 % 25,6 % 29,0 % 25,2 % 24,5 % Severná a Južná Amerika 6,1 % 5,8 % 6,6 % 7,9 % 15,0 % Afrika 0,6 % 0,5 % 1,2 % 0,9 % 0,8 % Ostatní 0,8 % 0,9 % 0,9 % 0,8 % 1,0 % Financovanie Nadácie IFRS sa dosahuje predovšetkým prostredníctvom dobrovoľných príspevkov od jurisdikcií (zvyčajne určených ako percentuálny podiel hrubého domáceho produktu) a medzinárodných účtovných firiem. Tento mechanizmus má za následok nestálosť príjmov nadácie. Stabilita vykazovaných celkových príspevkov v rokoch 2014 až 2018 zastiera výrazné zníženie príspevkov od Spojených štátov (z 15 % v roku 2014 na 6,1 % celkových finančných prostriedkov v roku 2018), ktoré je čiastočne kompenzované zvýšenou finančnou podporou Európskej únie (z 13,5 na 18,5 %) a Číny (z 8 na 11 %). V období 2014 – 2018 nadácia neustále vykazovala kladné zisky, vďaka čomu posilnila svoju finančnú situáciu akumulovanou rezervou vo výške 21 miliónov GBP. Výrazne sa zvýšili aj jej príjmy z vlastných publikačných a licenčných činností. Na dosiahnutie vyrovnanej finančnej situácie sa však stále spolieha na príspevky medzinárodných účtovných sietí. Posilnenie transparentnosti a zapojenie zainteresovaných strán do procesu stanovovania a schvaľovania štandardov V pracovnom dokumente útvarov Komisie z roku 2015, ktorý podporuje správu o hodnotení nariadenia č. 1606/2002 o uplatňovaní medzinárodných účtovných noriem, sa zistilo, že Nadácia IFRS funguje so zreteľom na svoje činnosti v oblasti stanovovania štandardov podľa dobre vypracovaných a transparentných postupov. Prehľad postupov je uvedený vo výročnej správe Komisie o činnosti Nadácie IFRS. Vo februári 2013 bola prijatá významná revízia príručky riadneho procesu nadácie. V rokoch 2014 – 2018 zostali požiadavky na riadny proces v podstate nezmenené. IASB však dokončila svoje druhé a tretie poimplementačné preskúmanie štandardov IFRS pri štandarde IFRS 3 Podnikové kombinácie a IFRS 13 Oceňovanie reálnou hodnotou. Preskúmania poukázali na niektoré problémy spojené s implementáciou vyplývajúce zo štandardu IFRS 3, najmä pokiaľ ide o zložitosť účtovania goodwillu, ako aj určité obavy týkajúce sa požiadaviek na zverejnenie podľa štandardu IFRS 13. Tieto zistenia sa v súčasnosti riešia prostredníctvom cielených výskumných projektov zahrnutých v pracovnom pláne nadácie. V roku 2017 si správcovia Nadácie IFRS objednali externú štúdiu o vnímaní nadácie zainteresovanými stranami. Z výsledkov vyplynulo veľmi pozitívne hodnotenie jej nezávislosti a transparentnosti. Pokiaľ ide o registre transparentnosti, od decembra 2019 bude Nadácia IFRS štvrťročne uverejňovať register stretnutí so zainteresovanými stranami. Register bude pokrývať všetky stretnutia členov rady IASB s externými stranami trvajúce viac ako 30 minút. EFRAG 4.2.3.Kľúčové úspechy skupiny EFRAG Od roku 2014 do roku 2018 implementovala EFRAG svoju vnútornú reformu v súlade s odporúčaním z Maystadtovej správy z októbra 2013. Reforma sa dokončila v júli 2016, keď bol za predsedu dozornej rady skupiny EFRAG vymenovaný Jean-Paul Gauzès. EFRAG pokračovala aj vo vykonávaní schvaľovacích posudkov o tom, či štandardy IFRS spĺňajú technické kritériá nariadenia o IAS vrátane zásady pravdivého a verného obrazu, a tiež posilnila svoje hodnotenie toho, či sú nové alebo navrhované požiadavky finančného výkazníctva prospešné pre verejné blaho. Za zmienku stoja najmä tieto kľúčové úspechy: ·práca skupiny EFRAG týkajúca sa odporúčania na schválenie v súvislosti s IFRS 17 Poistné zmluvy, ktorá sa opierala o hĺbkovú analýzu vplyvu pozostávajúcu z rozsiahlej prípadovej štúdie s 11 poisťovateľmi, zjednodušenej prípadovej štúdie so 49 poisťovateľmi a informačného prieskumu medzi používateľmi, ·odporúčanie na schválenie v súvislosti s IFRS 16 Lízingy v roku 2017, ·(pilotná) analýza vplyvu dokumentu na rokovanie IASB o finančných nástrojoch s charakteristikami vlastného imania (FICE), ktorú uskutočnila EFRAG, ·výskumný projekt o dôsledkoch štandardu IFRS 9 na dlhodobé investície a ·zriadenie európskeho laboratória v septembri 2018, ktoré sa bude zaoberať svojimi činnosťami a ich dôsledkami na vývoj v oblasti podnikového výkazníctva, digitalizácie a udržateľných financií.

V roku 2019 bol pracovný program EFRAG doteraz vo veľkej miere riadený programom stanovovania štandardov IASB. Schvaľovacia činnosť skupiny EFRAG je naďalej dôležitá, najmä vzhľadom na rozhodnutie IASB zvážiť zmeny štandardu IFRS 17, podľa ktorých sa od EFRAG vyžaduje, aby vydala list s pripomienkami k zmenám, pričom má prihliadať na dôsledky tohto návrhu odporúčania na schválenie štandardu. Naďalej aktívne prispieva k akčnému plánu pre udržateľný rast vykonávaním svojich výskumných činností týkajúcich sa postupu účtovania kapitálových nástrojov s cieľom identifikovať možné alternatívne postupy účtovania na oceňovanie reálnou hodnotou portfólií kapitálových nástrojov a nástrojov kapitálového typu. EFRAG napokon podrobne sleduje výskumné činnosti IASB týkajúce sa goodwillu a zníženia hodnoty, prezentácie účtovnej závierky a požiadaviek na zverejnenie. Európske podnikové laboratórium založené v roku 2018 bude stimulovať inovácie v oblasti podnikového výkazníctva na základe akčného plánu Európskej komisie na financovanie udržateľného rastu. Na základe výzvy pre uchádzačov z decembra 2018 sa vo februári 2019 zriadila a začala fungovať prvá projektová pracovná skupina. 4.2.4.Aká efektívna bola doteraz EFRAG pri dosahovaní svojich cieľov alebo napredovaní smerom k nim? Hoci je ťažké vyjadriť to merateľnými ukazovateľmi, skupina EFRAG dosiahla skutočný pokrok pri plnení svojho mandátu poskytovať rešpektované poradenstvo Európskej komisii a zastupovať európsky pohľad na finančné výkazníctvo na medzinárodnej scéne. Kľúčové zistenia Zabezpečenie záujmov Únie Pri pohľade na kvalitu a vplyv doteraz vyprodukovaných výstupov skupiny EFRAG existujú náznaky vysokej kvality vykonávaných činností. Za posledných päť rokov EFRAG uskutočnila úplné posúdenia týkajúce sa verejného blaha a analýzy vplyvu hlavných štandardov. Výskumná práca skupiny EFRAG bola nevyhnutnou súčasťou prínosu Európy k vývoju medzinárodných účtovných štandardov, pričom sa zohľadnili priority zainteresovaných strán. Za posledných desať rokov EFRAG uverejnila viac ako 700 dokumentov na zlepšenie štandardov IFRS. Zainteresované strany potvrdili hodnotu a účinnosť skupiny EFRAG. Vplyv EÚ na stanovovanie štandardov IASB Kvalita riadneho procesu skupiny EFRAG, ktorý sa opiera o výskumný program založený na dôkazoch, záväzok konzultovať a schopnosť od začiatku reagovať na všetky projekty IASB, určite zvýšila vplyv skupiny EFRAG v diskusii o medzinárodnom finančnom výkazníctve počas hodnoteného obdobia. Nad rámec vstupov do programu IASB vykonala EFRAG viac práce z vlastnej iniciatívy a poskytla príležitosť zamyslieť sa nad budúcim smerovaním stanovovania štandardov a finančného výkazníctva. EFRAG bola schopná zabezpečiť, aby sa pred prijatím kľúčových rozhodnutí IASB riadne zvážili európske špecifiká. Pracovné projekty skupiny EFRAG týkajúce sa dynamického riadenia rizík a účtovania goodwillu sú dobrým príkladom vplyvu skupiny EFRAG na IASB (aj keď ešte neviedli ku konkrétnym činnostiam týkajúcim sa stanovovania štandardov zo strany IASB). Nezávislosť skupiny EFRAG Štruktúra financovania skupiny EFRAG je založená na modeli verejno-súkromného financovania, pričom väčšina príspevkov pochádza od Európskej komisie. Za posledných päť rokov sa mierne zmenilo iba financovanie Európskej komisie. Predstavuje maximálne 60 % oprávnených výdavkov, ale skutočné náklady vykázané skupinou EFRAG sa každý rok líšia, a teda sa mení aj celkové financovanie. Príspevky od vnútroštátnych organizácií tvoria asi jednu tretinu celkového financovania skupiny EFRAG. Z tejto sumy pochádza 82 % zo štyroch členských štátov, čo však neviedlo k dominantnému vplyvu na EFRAG. Nová štruktúra riadenia a diverzifikácia jej financovania vyplývajúca z Maystadtovej reformy fungovali dobre a viedli k zvýšeniu dôveryhodnosti a postavenia bez narušenia nezávislosti organizácie. Posilnenie transparentnosti a zlepšenie riadenia skupiny EFRAG Ide o oblasť neustáleho zlepšovania. Celkové výsledky opatrení zo strany skupiny EFRAG v oblasti transparentnosti a riadenia boli veľmi pozitívne. Kľúčové zistenia aDozorná rada skupiny EFRAG dosiahla všetky svoje závery na základe konsenzu bez toho, aby bolo nutné väčšinové hlasovanie. aTransparentnosť riadneho verejného procesu sa ďalej rozvíjala. aRôznorodejšie zloženie používateľského fóra a dozornej rady skupiny EFRAG a EFRAG TEG v zmysle geografického rozloženia aj profesionálnych skúseností zabezpečuje, že skupina EFRAG náležite zohľadňuje veľa rôznych názorov. aKaždoročné preskúmanie výkonnosti a efektívnosti vlastných členov pod dohľadom valného zhromaždenia skupiny EFRAG ukázalo, že štruktúra riadenia fungovala dobre. aPokiaľ ide o konflikty záujmov, nespozorovali sa žiadne problémy. aVšetky zasadnutia dozornej rady skupiny EFRAG, skupiny technických expertov EFRAG (EFRAG TEG) a poradného fóra subjektov stanovujúcich účtovné štandardy skupiny EFRAG (EFRAG CFSS) sa konajú verejne a od marca 2018 sa vysielajú prostredníctvom webového vysielania.

aProgram, zhrnutie zasadnutí a podporné dokumenty k dôležitým zasadnutiam sú uverejnené na webovom sídle skupiny EFRAG. aEFRAG zverejňuje návrhy pozícií na verejné konzultácie, vykonáva skúšky v praxi a iné formy analýz vplyvov a organizuje informačné podujatia. ·Zostávajú však dve výhrady: ovzhľadom na schopnosť zachytiť celú šírku názorov zainteresovaných strán v Európe (napr. malých používateľov), opovinný register transparentnosti týkajúci sa stretnutí s externými zainteresovanými stranami ešte nie je zavedený, ale značne pokročil. Rada PIOB 4.2.5.Kľúčové úspechy rady PIOB Počas celého obdobia PIOB úzko spolupracovala s radami pre stanovovanie štandardov, ktoré sú pod jej dohľadom, s ich tromi konzultačnými poradnými skupinami, poradným výborom pre súlad, menovacím výborom a vedením IFAC. Zásadný prínos rady PIOB zintenzívnil rokovania o vývoji nových medzinárodných audítorských štandardov a prispel tak k štandardom, ktoré reagujú na verejný záujem lepšie, než by bolo možné za iných okolností. 4.2.6.Aká efektívna bola doteraz rada PIOB pri dosahovaní svojich cieľov alebo napredovaní smerom k nim? Grant EÚ pre PIOB bol nevyhnutný na zabezpečenie minimálnej úrovne nezávislosti voči IFAC a audítorskej profesii vo všeobecnosti. 4.3. Sú ciele programu stále relevantné, či už z hľadiska úplnosti (nové potreby) alebo presnosti (zmeny alebo zánik potrieb)? Kľúčové zistenia Ciele programu zostávajú do veľkej miery platné, aj keď dosiahnutie jednotného súboru medzinárodných účtovných štandardov sa už nezdá dosiahnuteľné z krátkodobého ani zo strednodobého hľadiska. Útvary Komisie však usudzujú, že zabezpečenie medzinárodného prijatia štandardov IFRS zostáva prospešné pre subjekty, ktoré chcú získať kapitál v zahraničných jurisdikciách alebo ktoré majú významné cezhraničné aktivity. Okrem toho potreba zlepšiť efektívnosť alokácie kapitálových trhov smerom k financovaniu udržateľného rastu poukazuje na to, že by sa malo zabezpečiť dlhodobé financovanie skupiny EFRAG, aby sa jej umožnilo vykonávať hodnotenia udržateľnosti štandardov IFRS a podporovať osvedčené postupy v oblasti podnikového výkazníctva a mimofinančných informácií. Zabezpečenie porovnateľnosti a transparentnosti podnikových účtov v celej Únii Význam programu financovania vychádza predovšetkým z nariadenia o IAS prijatého v roku 2002 ako súčasť stratégie finančného výkazníctva EÚ. V oznámení Komisie Rade a Európskemu parlamentu z roku 2000 sa zdôraznilo, že súčasné smernice o účtovníctve nespĺňajú potreby spoločností, ktoré chcú získať kapitál na paneurópskych alebo medzinárodných trhoch s cennými papiermi, z dôvodu rozmanitosti účtovných prístupov v dôsledku voliteľnosti zakotvenej v smerniciach o účtovníctve, ako aj z dôvodu rôznych úrovní presadzovania v celej EÚ. V tejto súvislosti sa v hodnotení nariadenia č. 1606/2002 (ďalej len „nariadenie o IAS“) z roku 2015 zdôraznilo, že IFRS zefektívnili kapitálové trhy EÚ zvýšením transparentnosti a ľahšej porovnateľnosti účtovných závierok spoločností. Okrem toho sa smernice o účtovníctve od roku 2013 nemenili, zatiaľ čo EÚ prijala podľa nariadenia o IAS nové štandardy IFRS, a to IFRS 15 Výnosy zo zmlúv so zákazníkmi, IFRS 9 Finančné nástroje a IFRS 16 Lízingy. Význam štandardov IFRS ako jednotného súboru účtovných štandardov pre subjekty kótované na regulovanom trhu sa preto v porovnaní so smernicami o účtovníctve ďalej zvýšil. Útvary Komisie preto usudzujú, že ciele európskeho programu financovania zostávajú v platnosti. Podpora konvergencie účtovných štandardov používaných na medzinárodnej úrovni s konečným cieľom dosiahnuť jednotný súbor účtovných štandardov Vzhľadom na obmedzenia uvedené v predchádzajúcej časti týkajúce sa efektívnosti, a najmä prerušenia spoločného programu stanovovania štandardov medzi Radou pre medzinárodné účtovné štandardy a americkou radou pre štandardy finančného účtovníctva sa ciele dosiahnutia jednotného súboru medzinárodných účtovných štandardov v najbližšej budúcnosti nejavia ako dosiahnuteľné. V roku 2016 však Komisia USA pre cenné papiere a burzu povolila približne 525 zahraničným emitentom (z toho približne 125 emitentov z EÚ) predložiť ročné účtovné závierky vypracované v súlade so štandardmi IFRS, čo prispieva k medzinárodnému prijatiu štandardov IFRS v iných jurisdikciách. Okrem toho je cieľ podpory konvergencie účtovných štandardov naďalej relevantný pre jurisdikcie, ktoré sa rozhodli podstatne zbližovať svoje vnútroštátne účtovné štandardy so štandardmi IFRS, ako je Čínska ľudová republika. Útvary Komisie preto uznávajú, že ďalší pokrok v používaní štandardov IFRS je v krátkodobom horizonte nepravdepodobný. Zabezpečenie medzinárodného prijatia štandardov IFRS však zostáva prospešné pre spoločnosti z EÚ, ktoré chcú získať kapitál v zahraničných jurisdikciách alebo majú významné zahraničné prevádzky v jurisdikciách, ktoré vyžadujú alebo povoľujú používanie štandardov IFRS. Zabezpečenie primeraného zohľadnenia záujmov Únie v procese stanovovania medzinárodných štandardov

Tento politický cieľ priamo vyplýva z rozhodnutia delegovať zodpovednosť za stanovovanie požiadaviek na finančné výkazníctvo na nezávislú mimovládnu organizáciu bez priamej zodpovednosti voči Európskej únii. Riadenie Nadácie IFRS sa spolieha na striktné rozdelenie členstva v správnej rade a Rade pre medzinárodné účtovné štandardy na základe geografických kritérií. V roku 2015 uskutočnila nadácia verejné konzultácie o geografickom rozložení svojho riadenia. Niektoré zainteresované strany vrátane Európskej komisie argumentovali, že členstvo by malo odrážať záväzok prijať IFRS a relatívny podiel na finančnom prispievaní do nadácie. Nadácia však opätovne potvrdila, že členstvo by malo byť reprezentatívne pre svetové kapitálové trhy a malo by podliehať požiadavkám geografickej vyváženosti, aby sa zachovalo rovnocenné zastúpenie medzi Áziou a Oceániou, Európou a Amerikou. Vzhľadom na nedostatočný pokrok pri vytváraní riadiacej štruktúry odrážajúcej skutočné používanie štandardov IFRS jurisdikciami a ich príspevky na financovanie nadácie preto útvary Komisie usudzujú, že politický cieľ týkajúci sa zabezpečenia primeranejšieho dohľadu nad činnosťami Nadácie zostáva nevyhnutný pred prijatím aj počas celého procesu stanovovania štandardov. To predovšetkým znamená, že mandát skupiny EFRAG na ovplyvňovanie diskusie o medzinárodných štandardoch finančného výkazníctva zostáva základným kameňom programu s cieľom prispieť k stanovovaniu štandardov na základe dôkazov prostredníctvom kvantitatívnych posúdení vplyvu. Zvýšenie finančnej nezávislosti prijímateľov od súkromného sektora a zdrojov ad hoc, a tým zvýšenie ich kapacity a dôveryhodnosti. Počas obdobia, na ktoré sa vzťahuje hodnotenie, Nadácia IFRS neustále vykazovala zisky a akumulované rezervy dostatočné na pokrytie pätnástich mesiacov prevádzkových nákladov. Zvýšila aj svoje opakujúce sa vlastné príjmy z licenčných dohôd. Správcovia Nadácie IFRS však neboli úspešní pri zavádzaní systému stabilných príspevkov založených na hrubom domácom produkte jurisdikcií. V dôsledku toho sa väčšina finančných prostriedkov nadácie naďalej zakladá na dobrovoľnom ročnom financovaní. Počas uvedeného obdobia komisia USA pre cenné papiere prerušila svoju finančnú podporu nadácii, čím zvýšila relatívny podiel financovania z medzinárodných účtovných sietí, ktoré tvorilo takmer jednu tretinu celkového financovania nadácie od roku 2015 do roku 2017 a 24 % v roku 2018. Pokiaľ ide o skupinu EFRAG, diverzifikácia jej financovania a jej štruktúra riadenia vyplývajúca z Maystadtovej reformy zvýšili dôveryhodnosť skupiny EFRAG ako organizácie pracujúcej v európskom verejnom záujme. Doposiaľ mali pozitívny vplyv na spôsob, akým EFRAG ovplyvňuje IFRS. V súčasnosti je jej štruktúra financovania založená predovšetkým na príspevkoch európskych a vnútroštátnych organizácií, ktoré predstavujú 85 % jej finančných zdrojov. V prípade brexitu a možného odvolania regulačného orgánu Spojeného kráľovstva (FRC) sa však finančná nezávislosť skupiny EFRAG stane relevantnejšou na zabezpečenie jej schopnosti vykonávať svoj mandát. Pokiaľ ide o PIOB, dochádza k diverzifikácii zdrojov financovania s výrazným príspevkom od IFAC, ale pod dvojtretinovou hranicou, ako sa stanovuje v nariadení. V dôsledku toho útvary Komisie celkovo usudzujú, že zabezpečenie finančnej nezávislosti prijímateľov zostáva relevantným cieľom. Dohľad nad procesom vedúcim k prijatiu medzinárodných audítorských štandardov a inými činnosťami verejného záujmu Medzinárodnej federácie účtovníkov. PIOB je zodpovedná za monitorovanie riadneho procesu v rámci stanovovania medzinárodných štandardov v oblasti auditu a uistenia, vzdelávania a etiky. ISA sa používajú – priamo alebo nepriamo – vo všetkých členských štátoch EÚ. Dobre fungujúca rada PIOB je potrebná na dohľad nad radami pre stanovovanie štandardov, aby sa zabezpečilo, že sa nové alebo zmenené štandardy vypracúvajú vo verejnom záujme, t. j. reagujú na potreby zainteresovaných strán, umožňujú vyvodenie zodpovednosti, sú transparentné a zosúlaďujú priority audítorskej profesie s prioritami zainteresovaných strán (vrátane investorov a ostatných používateľov účtovnej závierky). Posilnenie transparentnosti a zapojenie zainteresovaných strán do procesu stanovovania štandardov a ich schvaľovania. Útvary Komisie usudzujú, že zabezpečenie spravodlivých a transparentných konzultácií so zainteresovanými stranami zostáva základným kameňom postupov stanovovania štandardov a ich schvaľovania, aby sa zabezpečilo, že názory všetkých európskych zainteresovaných strán sa primerane zohľadnia vo všetkých fázach riadneho procesu prijímateľov. Vyskytli sa nové potreby? Útvary Komisie identifikovali dve hlavné nové potreby týkajúce sa programu Únie: rastúci dopyt po elektronickom prístupe k finančným informáciám a potrebu zlepšiť efektívnosť alokácie kapitálových trhov na financovanie udržateľného rastu. Dopyt po elektronickom prístupe k finančným informáciám V roku 2013 bola smernica o transparentnosti zmenená tak, aby do 1. januára 2020 vyžadovala vypracovanie výročných finančných správ v jednotnom elektronickom formáte vykazovania s cieľom uľahčiť cezhraničné investície a umožniť investorom ľahký prístup k regulovaným informáciám. Regulačný technický predpis o európskom jednotnom elektronickom formáte prijala Európska komisia 29. mája 2019 a stanovuje sa ním, že taxonómia, ktorá sa má použiť na označovanie konsolidovaných účtovných závierok podľa IFRS, je rozšírením taxonómie podľa IFRS, ktorú vedie Nadácia IFRS. Taxonómia podľa IFRS odráža požiadavky IFRS na prezentáciu a zverejňovanie a nadácia ju každoročne aktualizuje. Po verejných konzultáciách, ktoré sa uskutočnili v roku 2015, správcovia v júni 2016 vydali prílohu k príručke riadneho procesu nadácie s cieľom zohľadniť potrebné zachovanie taxonómie podľa IFRS. Stanovuje sa v nej najmä to, že aktualizácia taxonómie sa vykonáva po prijatí nového štandardu alebo zmeny po verejných konzultáciách, ktoré sa začínajú najneskôr po uverejnení konečného štandardu. Zlepšenie efektívnosti alokácie kapitálových trhov smerom k financovaniu udržateľného rastu Počas posudzovaného obdobia sa na základe dohody o cieľoch udržateľného rozvoja OSN (2015) a Parížskej dohody o zmene klímy (2016) prechod k udržateľnému hospodárstvu zaradil na popredné miesto v politickom programe a prispel k zvýšenému zameraniu na udržateľnosť podnikania a investícií. To zase poukázalo na potrebu zlepšenia podnikovej transparentnosti v otázke udržateľnosti a vyvolalo nové obavy z vplyvu štandardov IFRS. Najmä v správe expertnej skupiny na vysokej úrovni z roku 2018 o financovaní udržateľného európskeho hospodárstva sa zdôraznilo, že je možné, že štandardy IFRS nevedú k dlhodobým investíciám.